text:
Фото:
Өфө шахматсылары "MinskOpen-2010" халыҡ-ара турнирында ҡатнаша
Фото:
Белоруссияның баш ҡалаһында "MinskOpen-2010" халыҡ-ара шахмат турниры старт алды. Турнирҙа өфөлөләр ҙә ҡатнаша - ФИДЕ мастеры Гор Глиджян һәм спорт мастерлығына кандидат Ильяс Ғәзизов. Беренсе турҙа Гор Глиджян Дмитрий Понявин менән уйнағанда өҫкә сыҡты (BLR, ФИДЕ рейтингы -1929), ә Ильяс Ғәзизов Иван Конышконан еңелде (BLR,1698).
Турнир швейцар системаһы буйынса туғыҙ турҙа үтә. Турнирҙа донъяның ете иленән 122 шахматсы ҡатнаша (Беларусь, Рәсәй, Украина, Нидерландтар, Литва, Ҡаҙағстан, Греция). Спортсылар араһында 11 гроссмейстер, 11 халыҡ-ара мастер һәм 16 ФИДЕ мастеры бар. Приз фонды 10000 АҠШ доллары тәшкил итә. Уйындар 12 августа тамамланасаҡ.


c: text/html

text:
Өфө Рәсәйҙә торлаҡтың ҡиммәтлеге буйынса алтынсы урында тора
ӨФӨ, 2015 йыл, 13 февраль. /«Башинформ» мәғлүмәт агентлығы, Артур Басиров/.
Өфө илдә торлаҡ хаҡының ҡиммәтлеге буйынса алтынсы урынды биләй. 2015 йылдың ғинуарына Рәсәйҙәге торлаҡ баҙарындағы хәлдәр рейтингын Смета хаҡтары яһалышы һәм ҡиммәттәр инжинирингы милли ассоциацияһы төҙөгән.
Мәскәү исемлектә тәүге урынды биләй, унда бер квадрат метрының уртаса хаҡы 199 мең һум тәшкил итә. Артабан Санкт-Петербург, Мәскәү өлкәһе, Екатеринбург һәм Түбәнге Новгород ҡалалары килә.
Рейтингҡа ярашлы, ағымдағы йылдың ғинуарында Өфөлә торлаҡтың квадрат метрының уртаса хаҡы 64,1 мең һум тәшкил итте.

robotstxt: allowed

filter: keep


text:
«Фармация-2010» күргәҙмәһе асылдыФото: Олег Яровиков
«Фармация-2010» күргәҙмәһе асылды
«Фармация-2010» күргәҙмәһе асылдыФото: Олег Яровиков
23 — 26 мартта Нефтселәр Мәҙәниәт һарайында «Фармация-2010» XV махсус күргәҙмәһе үтәсәк. Экспофорум сиктәрендә Башҡортостан, Татарстан, Мәскәү, Санкт-Петербург ҡалалары, Һамар, Свердловск, Силәбе өлкәләре, Алтай крайы фармацевтика һәм косметология предприятиелары продукциялары сығарыласаҡ. Бөтәһе 110 фирма һәм предприятие ҡатнашасаҡ. Күргәҙмәне ойоштороусы булып һәр ваҡыттағыса БР Һаулыҡ һаҡлау министрлығы, БР "Башфармация" дәүләт унитар предприятиеһы, "Лигас" Коммерция инновацион үҙәге дәүләт унитар предприятиеһы тора.
«Фармация» махсус күргәҙмәһе 1995 йылдан башлап үткәрелә (ғәҙәттә, яҙ, март аҙағында), һәм Башҡортостан Республикаһы Һаулыҡ һаҡлау министрлығының дөйөм саралар концепцияһының айырылғыһыҙ өлөшө булып тора.
Күргәҙмә сиктәрендә Бөйөк Ватан һуғышында Еңеүҙең 65 йыллығына арналған «Бөйөк Ватан һуғышында ҡатнашыусыларға һәм инвалидтарға медицина ярҙамы күрһәтеүҙе ойоштороу», «2008-2009 йылдарҙа “Һаулыҡ” өҫтөнлөклө милли проектын тормошҡа ашырыу йомғаҡтары буйынса ВИЧ-инфицирланғандарҙы диспансерлаштырыу, ВИЧ һәм оппортунистик инфекцияларҙы дауалауҙың актуаль мәсьәләләре» һәм башҡа темаларға республика конференциялары, Өфө филиалдары һәм дарыуханалары өсөн бизнес-семинар үткәреләсәк.


text:
Башҡортостанда 14 меңдән ашыу ҡатын-ҡыҙҙа күкрәк биҙе яман шеше асыҡланған
ӨФӨ, 2015 йыл, 15 октябрь. /«Башинформ» мәғлүмәт агентлығы, Гөлфиә Акулова/.
Башҡортостанда йәшәүсе 14 меңдән ашыу ҡатын-ҡыҙҙа күкрәк биҙе яман шеше асыҡланған, тип хәбәр итә төбәк Һаулыҡ һаҡлау министрлығының матбуғат хеҙмәте. Өфөлә биш мең ҡатын-ҡыҙ ошо сир менән теркәлгән. Быйыл республикала 1036 ҡатын-ҡыҙға шундай диагноз ҡуйылған, уларҙың 382-һе баш ҡалала йәшәй.
Октябрҙә Бөтә донъя һаулыҡ һаҡлау ойошмаһы «Күкрәк биҙе яман шешенә ҡаршы халыҡ-ара айлыҡ» уҙғара. Сара ҡатын-ҡыҙҙарҙың сәләмәтлеген һаҡлауға, һөт биҙҙәре сирҙәрен иртә асыҡлауға булышлыҡ итеүгә йүнәлтелгән. Уның сиктәрендә республика ҡала һәм райондарында күкрәк биҙе яман шешен иҫкәртеүҙә медицина тикшереүҙәренең роленә арналған акциялар ойошторола.
Бөтә донъя һаулыҡ һаҡлау ойошмаһы мәғлүмәттәре буйынса, һөт биҙҙәре яман шеше гүзәл затта онкология сирҙәренән үлем осрағының төп өлөшөн алып тора. Йыл һайын донъяла 1 миллиондан ашыу күкрәк биҙе яман шеше барлыҡҡа килеү осрағы теркәлә.


text:
Башҡортостанда 800 мең тонна кимәлендә тулайым уңыш йыйыу көтөлә
800 мең тонна – Башҡортостанда ошо тиклем тулайым уңыш йыйыу көтөлә, тип хәбәр итте БР Хөкүмәтендәге видеоселектор кәңәшмәһендә вице-премьер Шамил Вахитов. Был былтырғы кимәлдән өс миллион тоннанан ашыуға кәмерәк иген.
Урып йыйыу эштәре тамамланыуға яҡынлаша. Һәр гектарҙан уртаса уңыш 8,9 центнер тәшкил итә. Ҡоролоҡ һөҙөмтәһендә республиканың бөтә территорияһында иген культуралары зарар күрҙе. Хатта төньяҡ һәм төньяҡ-көнсығыш райондарҙа ла яҙғы иген культураларының һәр гектарынан алты-ете центнер ғына уңыш йыйып алынды.


text:
Баш ҡалала «AVANTE» йәштәр премияһы лауреаты исеменә конкурс старт алды
Өфө хакимиәтенең Йәштәр сәйәсәте буйынса комитеты «AVANTE» ҡала йәштәр премияһы лауреаты исеменә конкурс иғлан итә.
Быйыл сара Башҡортостан Республикаһында Имен бала саҡ һәм ғаилә ҡиммәттәрен нығытыу йылына арнала. Уны ойоштороусылар булып Өфөнәң Йәштәр сәйәсәте буйынса комитеты һәм «Вся Уфа» продюсерлыҡ үҙәге сығыш яһай. Конкурс йәштәрҙең бөтә өлкәләрҙәге креатив, заманса, социаль әһәмиәтле башланғыстарына ярҙам итеү маҡсатында үткәрелә.
Бәйгелә 14-30 йәштәрҙәге, төрлө өлкәләрҙә, йәмәғәт тормошонда уңыштарға өлгәшкән һәр өфөлө ҡатнаша ала. Конкурста ҡатнашыуға спорт, ғаилә, фән, бизнес, ижад номинациялары буйынса эштәр ҡабул ителә.
Өфө хакимиәтенең Йәштәр сәйәсәте буйынса комитеты матбуғат хеҙмәтенән хәбәр итеүҙәренсә, конкурс ике этапта үткәрелә. Июлдә старт алған һәм 31 авгусҡа тиклем дауам итәсәк тәүге этап сиктәрендә комиссия һәр номинацияла өсөшәр эш һайлап аласаҡ.
Икенсе этап 1 октябрҙән 10 ноябргә тиклем үтә. Тауыш биреү ярҙамында еңеүселәр билдәләнәсәк.
Заявкалар 1 октябргә тиклем Шафиев урамы, 12/2 адресы буйынса ҡабул ителә. Шулай уҡ заявканы рәсми сайтҡа инеп тултырырға һәм ебәрергә була.
Өҫтәмә мәғлүмәт алыу өсөн телефондар: 223-44-49, 279-06-30.


text:
Евгений Перевертайло «Өфө» футбол клубының баш тренеры вазифаһынан китте
ӨФӨ, 2016 йыл, 19 май. /«Башинформ» мәғлүмәт агентлығы, Дмитрий Слезин/.
Премьер-лигала Рәсәй чемпионатының 29-сы тур уйынынан һуң Евгений Перевертайло «Өфө» футбол клубының баш тренеры вазифаһынан китте. Өфөләр Пермдең «Амкар» командаһынан 1:0 иҫәбе менән еңелде. Был хаҡта клубтың рәсми сайты хәбәр итә.
Быға футболсыларҙың уңышһыҙ сығыш яһауы сәбәпсе булды. Кисә клуб етәкселеге отставка тураһында ҡарар ҡабул итте.
Баш тренер вазифаһын башҡарыусы итеп Сергей Томарев тәғәйенләнде.
Евгений Перевертайло команданы 2015 йылдың 21 октябрендә ҡабул итте. Был вазифала ул Игорь Колывановты алмаштырҙы. Ул эшләгән ваҡытта өфөләр 17 уйын үткәрҙе, дүрт еңеү яуланы, һигеҙ тапҡыр отолдо, биш уйын тигеҙ иҫәп менән тамамланды.
21 майҙа беҙҙекеләр Мәскәүҙең «Спартак» командаһы менән уйнай.


text:
Рөстәм Хәмитов иҫәп алыуҙа беренселәрҙән булып ҡатнаштыФото: Олег Яровиков
Рөстәм Хәмитов иҫәп алыуҙа беренселәрҙән булып ҡатнашты
Рөстәм Хәмитов иҫәп алыуҙа беренселәрҙән булып ҡатнаштыФото: Олег Яровиков
Башҡортостан Президенты Рөстәм Хәмитов беренселәрҙән булып 2010 йылғы Бөтә Рәсәй халыҡ иҫәбен алыуҙа ҡатнашты. Кесе йома, 14 октябрҙә, иҫәп алыу кампанияһының тәүге көнө иртәһендә республика башлығы, миллионлаған рәсәйлеләр кеүек үк: «Һаумыһығыҙ! Бөтә Рәсәй халыҡ иҫәбен алыу. Мин Һеҙҙең иҫәп алыусығыҙ», тигән һүҙҙәрҙе ишетте.
Ҡатыны Гөлшат Хәмитова менән бергә Президент иҫәп алыусының һорауҙарына яуап бирҙе. Рөстәм Хәмитов әйтеүенсә, ул 1954 йылда Кемерово өлкәһендә тыуған. Милләте буйынса – башҡорт, туған теле итеп башҡорт телен иҫәпләй, шул уҡ ваҡытта рус телен камил белә һәм инглиз телендә иркен аралаша. Уның ҡатыны татар телен дә белә. Республика башлығы юғары белемле һәм фән докторы ғилми дәрәжәһенә эйә. Табыштар тураһындағы һорауға Рөстәм Хәмитов, уларҙың төп сығанаҡтары булып хеҙмәт эшмәкәрлеге тора, тип яуап бирҙе.
Иҫәп алыусы һорауҙарына яуаптарҙан һуң, Рөстәм Хәмитов, улар бик уңайлы төҙөлгән, тип билдәләне.
— Иҫәп алыу ҡағыҙының бөтә һорауҙары ябай һәм аңлайышлы, — тине республика башлығы. – Кешеләрҙә уларға яуап менән проблемалар тыуырға тейеш түгел.
2010 йылғы Бөтә Рәсәй халыҡ иҫәбен алыу 14 октябрҙә старт алды һәм 25 октябргә тиклем һуҙыласаҡ. Был көндәр эсендә Башҡортостан Республикаһы территорияһында 631 иҫәп алыу участкаһы эшләйәсәк. Иҫәп алыуҙың тәүге йомғаҡтары киләһе йыл апрелдә иғлан ителәсәк: Рәсәй халҡының дөйөм иҫәбе, ауыл һәм ҡалаларҙа ирҙәр һәм ҡатын-ҡыҙҙар һаны. 2010 йылғы иҫәп алыуға 2013 йыл аҙағына тиклем йомғаҡ яһаласаҡ һәм баҫыла барасаҡ.
Иҫәп алыу кампанияһы алдынан Рөстәм Хәмитов күп тапҡырҙар был сараның тотош Рәсәй өсөн дә, айырым Башҡортостан өсөн дә мөһим булыуына республика халҡының иғтибарын йүнәлтте. Төбәктә иҫәп алыу күтәргән һорауҙарҙы өйрәнеү менән бәйле хәлде белмәй тороп, алға барыуы ҡыйын буласаҡ. Рөстәм Хәмитов, халыҡ иҫәбен алыуҙы артыҡ сәйәсиләштерергә кәрәкмәй, тип иҫәпләй. Был тик техник процесс, уға Рәсәйҙең һәр гражданы аңлап ҡарарға тейеш.


text:
Өфөлә балалар өсөн мосолман лагерҙары эшләй
Бөгөн, 20 июндә, Мәрйәм Солтанова исемендәге Ислам колледжында 2 аҙналыҡ балалар мосолман лагеры эшләй башланы, тип хәбәр итә уҡыу йортоноң директоры Илдар Малахов. Бәләкәй мосолмандар өсөн ял Ислам мәҙәниәте, фәне һәм мәғарифына ярҙам фонды менән ойошторолған.
Колледж уҡытыусылары һәм студенттары балалар өсөн спорт саралары, танып белеү мөмкинлеген биреүсе экскурсиялар, культпоходтар, осрашыуҙар үткәрәсәк. Балалар шулай уҡ Ислам нигеҙҙәре, ғәрәп теле уҡытыласаҡ дәрестәргә йөрөй ала. Улар йылы аш менән тәьмин ителгән.
Ислам колледжындағы лагерь үҙ эшен 3 июлдә тамамлай.
4 июлдән «Ләлә Тюльпан» мәсете ҡарамағында йәнә бер лагерь асыла. Ай дауамында балалар унда Ислам нигеҙҙәрен, ғәрәп телен, Ҡөрьән аяттарын өйрәнәсәк. Тәрбиәләнеүселәр өсөн экскурсиялар, спорт уйындары, конкурстар ойоштороласаҡ. Һәр төрлө саралар, дәрестәр үткәреү, балаларҙы экскурсияларға алып йөрөү Рәсәй ислам университетының юғары курстарында уҡыған студент-практиканттар иңенә һалынған. Уларҙың эшен үҙ сиратында уҡытыусылары контролдә тотасаҡ.


text:
Башҡортостанда эре һәм урта предприятиеларҙың 19,3 проценты файҙаһыҙ – статистика
ӨФӨ, 2014 йыл, 27 октябрь. /«Башинформ» мәғлүмәт агентлығы, Эльвира Латипова/.
Республикала файҙаһыҙ эре һәм урта предприятиеларҙың өлөшө ғинуар-августа, 2013 йылдың шул уҡ осоро менән сағыштырмаса, 0,4 процентҡа кәмеп, 19,3 процент тәшкил итә, тиелә Башҡортостанстат мәғлүмәттәрендә. Статистика мониторингына 1364 хужалыҡ субъекты инә.
Шул уҡ ваҡытта файҙа килтермәгән предприятиеларҙың дөйөм зыян күреүе 0,7 процентҡа үҫеп, 10,9 миллиард һумға еткән. Зыян күреүҙең төп суммаһы (5,4 млрд һум) эшкәртеүсе производстволарҙа алынған.


text:
«Вся Уфа» телекомпанияһы «ТЭФИ – төбәк» конкурсының финалына сыҡты
«Вся Уфа» телекомпанияһының яңылыҡтар хеҙмәте «ТЭФИ – төбәк» Бөтә Рәсәй телевизион конкурсының финалына сыҡты.
«Башинформ» агентлығына телекомпаниянан хәбәр итеүҙәренсә, «Вся Уфа» финалда төп телевизион премияға төбәктәрҙәге коллегалары менән түгел, ә Мәскәү Һәм Санкт-Петербург телехеҙмәткәрҙәре менән ярышасаҡ. Конкурсҡа ағымдағы йылдың ноябрь аҙағында йомғаҡ яһаласаҡ, бүләкләү тантанаһы Сочиҙа үтәсәк.
— Финалға ике көслө телекомпания менән эләгеүебеҙ икеләтә ҡыуандыра, — тине «Вся Уфа» продюсерлыҡ үҙәге директоры Дмитрий Эйгенсон. – Был Питерҙың «100-ТВ» каналы һәм Мәскәүҙең иң популяр «Дождь» телеканалы.
Хәтерегеҙгә төшөрәйек, былтыр был номинацияла Башҡортостан юлдаш телевидениеһы еңгәйне.


text:
Киләһе айҙа Мәскәүҙә «Иң яҡшыһы - балаларға» күргәҙмәһе үтәсәк
9 — 12 декабрҙә Мәскәүҙә, «Манеж» үҙәк күргәҙмә залында, «Иң яҡшыһы — балаларға» күргәҙмәһе үтәсәк. Уның инициаторы булып Рәсәй Йәмәғәт палатаһының «Иң яҡшыһы — балаларға» программаһы ойоштороу комитеты сығыш яһай.
Балаларға тауарҙар етештереүсе һәм уларға бәйле хеҙмәт күрһәтеүсе предприятиелар күргәҙмәлә ҡатнашыуға саҡырыла. Форум сиктәрендә балалар тауары ассортиментына һәм үҫеп килеүсе быуынға күрһәтелеүсе хеҙмәткә бәйле ойошторолған конкурс экспертизаһына йомғаҡ яһаласаҡ. Конкурс йомғаҡтары буйынса иң яҡшы балалар тауарҙары ассортименты һәм хеҙмәттәр «Иң яҡшыһы– балаларға» сифат билдәһе менән наградланасаҡ.
Башҡортостандың Сәнәғәт һәм инновацион сәйәсәт министрлығы профилле предприятиеларға был күргәҙмәлә ҡатнашырға тәҡдим итә.


text:
Фото:
Дмитрий Медведев: Еңеү беҙҙе берҙәмлеккә өйрәтте
Фото:
Бөйөк Ватан һуғышында Еңеү беҙҙе теләктәшлеккә өйрәтте, берҙәм эш иткәндә генә яуызлыҡҡа ҡаршы көрәшеп булыуын күрһәтте. Шундай белдереү яһаны бөгөн илебеҙҙең эре ҡалалары майҙандарына, шул иҫәптән Өфөгә лә тура трансляция яһалған беҙҙең күп милләтле халҡыбыҙҙы Еңеүҙең 65 йыллыҡ юбилейы менән ҡотлауы ваҡытында Рәсәй Президенты Дмитрий Медведев.
— Тыныслыҡ элеккесә тотороҡло түгел, — тине Президент. — Һәм беҙ хәтерҙә тоторға тейешбеҙ – һуғыштар бер сәғәт эсендә генә башланмай. Әгәр уның алдында сигенһәң, күрмәҫкә тырышһаң, яуызлыҡ көс йыя. Ғәҙеллек һәм изгелек идеалдары бар донъяла хөкөм итһен, ә киләсәк быуындарҙың тормошо ирекле һәм бәхетле булһын өсөн, бары бергәләшеп кенә хәҙерге заман янауҙарына ҡаршы тора алабыҙ, башҡа халыҡтар һәм дәүләттәр менән матур күршеләр булғанда ғына глобаль хәүефһеҙлек проблемаларын хәл итә аласаҡбыҙ.


text:
Фото:
Белем көнөндә Сипайлово биҫтәһендә яңы балалар баҡсаһы асыласаҡ
Фото:
1 сентябрҙә Сипайлово биҫтәһендә йәшәүсе балалар өсөн 170 урынға иҫәпләнгән яңы мәктәпкәсә белем биреү учреждениеһы асыласаҡ. Йәш ғаиләләр күпләп йәшәгән биҫтә өсөн балалар баҡсаһы асылыуы – ҙур ваҡиға.
Яңы төҙөлгән бинала быйылғы август кәңәшмәһе сиктәрендә Башҡортостан Президенты Рөстәм Хәмитов булып китте. Республика башлығы балалар баҡсаһын, уның мөмкинлектәрен ҡараны. Балаларҙы һәр яҡлап үҫтереү һәм һауыҡтырыу өсөн бында замана талаптарына яуап биргән барлыҡ шарттар ҙа булдырылған. Тәрбиәләнеүселәр өсөн музыка һәм физкультура залдары, психология һәм логопедия кабинеттары, ижади студиялар эшләйәсәк.
Рөстәм Хәмитов менән әңгәмәлә билдәләүенсә, был мәктәпкәсә белем биреү учреждениеһын асыу менән Сипайловолағы балалар баҡсаларына путевка алыуға сират мең ярымға тиклем ҡыҫҡарасаҡ. Әммә, Президент билдәләүенсә, балаларҙы мәктәпкәсә белем биреү хеҙмәттәре менән тәьмин итеү көнүҙәк булып ҡала.
— Нигеҙҙә йәш ярымдан өс йәшкә тиклемге балалары булған ата-әсәләр сиратта тора, был – кескәйҙәр төркөмөнөң потенциаль тәрбиәләнеүселәре, — тип асыҡлыҡ индерҙе Өфө мэры Павел Качкаев. – Тап ошо төркөмдәр етмәй ҙә инде. Беҙ, әлбиттә, альтернатива тәҡдим итәбеҙ. Мәҫәлән, 1300 һум күләмендә аҡсалата компенсациялар түләйбеҙ. Уларҙы яңғыҙ әсәләр, күп балалы һәм аҙ тәьмин ителгән ғаиләләр ала.
Шулай уҡ ҡала башлығы балалар баҡсаһына сиратты сағылдырған рәсми статистиканың йыш ҡына арттырып күрһәтелеүен билдәләне. Бөгөнгө көндә баш ҡалала ул ысынында 12 меңгә тиң.
— Сираттарҙа тәртип булдырыу зарур, — тип һыҙыҡ өҫтөнә алды Рөстәм Хәмитов. – Беҙгә ысынбарлыҡты сағылдырған һандар кәрәк.
Шәхси балалар баҡсалары сираттар мәсьәләһен хәл итеүҙә йәнә бер ҡулайлы вариант була ала. Президенттың бығаса бер нисә тапҡыр билдәләүенсә, был мәсьәләлә дәүләт ярҙам итергә әҙер.
Был эштең баш ҡалала ни рәүешле ойошторолоуын Рөстәм Хәмитовҡа «Көнсығыш клубы» ғаилә реабилитациялау һәм үҫтереү үҙәге нигеҙендә эшләгән балалар баҡсаһы өлгөһөндә күрһәттеләр. Шәхси балалар баҡсаһына 45 сабый йөрөй, унда 15-шәр кешенән торған өс төркөм бар. Айлыҡ түләү – 10-15 мең. Көнөнә өс тапҡыр ашатыу, саф һауала йөрөү, төрлө күнекмәләр эшләү – барыһы ла ғәҙәти балалар баҡсаһында кеүек. Бындағы мөхит һәм шарттар мөмкин тиклем өйҙөкөнә яҡынлаштырылған.
Шәхси балалар баҡсаларын асыу тәжрибәһен бөтөн республикала таратырға кәрәк, властар был йүнәлешкә киләсәктә лә ярҙам күрһәтәсәк, тип билдәләне Президент.


text:
Төбәктә тәүге тапҡыр «Сибай» халыҡ йырын башҡарыусылар конкурсы уҙғарылды
ӨФӨ, 2015 йыл, 11 ноябрь. /«Башинформ» мәғлүмәт агентлығы, Арина Рәхимҡолова/.
Башҡортостанда тәүге тапҡыр «Сибай» халыҡ йырын башҡарыусылар конкурсы ойошторолдо. Был йыр тыуған илгә һөйөү, сит ерҙә уны һағыныу хаҡында. Ижади бәйге Баймаҡ районының Иҫке Сибай ауылында үтте.
Урындағы хакимиәттең мәғлүмәт-аналитика бүлегендә хәбәр итеүҙәренсә, конкурс алтынсы башҡорт казачий ғәскәре начальнигы, импровизатор, ошо йырҙың авторы, халыҡта Сибай кантон булараҡ билдәле Шаһиәхмәт Сибаевҡа арналған. Риүәйәт буйынса сәсән француздарға ҡаршы һуғышҡа киткәндә шул йырын йырлаған. Ул йәшәгән йорттоң стенаһына мемориаль таҡтаташ ҡуйылған. Сибай ҡалаһындағы, Иҫке Сибай ауылындағы урамдар сәсәндең исемен йөрөтә.
Бәйгене ойошторорға Шаһиәхмәт Сибаевтың туғандары, урындағы ветерандар советы, ауыл советы хакимиәте һәм Мәҙәниәт йорто тәҡдим иткән. Ярыш талантлы сәсәндең хәтерен мәңгеләштереү, сәнғәт традицияларын һаҡлау, оҙон көйҙө башҡарыу традицияларын пропагандалау маҡсатында уҙғарылды.
Конкурсанттар «Cибай» халыҡ йырын музыкаль оҙатыуһыҙ һәм үҙҙәре теләгән йырҙы башҡарҙы. Райондың барлыҡ үҙешмәкәр йырсылары ла һәләттәрен күрһәтте. Һикһән йәшлек Үлмәҫбикә Ғатауллина бер тауыштан еңеүсе тип танылды, икенсе урын Фәнил Хәсәновҡа бирелде. Өсөнсө урынды Мөслимә Ильтинина менән Сабирйән Байназаров бүлеште. Иң йәш ҡатнашыусы Ирназар Хәсәнов Сибай кантон вариҫтарының махсус бүләгенә лайыҡ булды.
Тантана һуңында ойоштороусылар конкурсты өс йылға бер тапҡыр үткәрергә вәғәҙә бирҙе.


text:
Башҡортостанда юл төҙөлөшөндә яңы технологиялар ҡулланыла
Башҡортостанда юлдар төҙөлөшөндә яңы технологиялар ҡулланыла башланы. Эксперименталь участкалар сифатында Өфө районының Таптыков ауылы һәм Борай ауылы янындағы юлдар һайланған. «Башинформ» агентлығына БР Транспорт һәм юл хужалығы буйынса дәүләт комитеты рәйесенең беренсе урынбаҫары Рим Ғиләжетдинов хәбәр итеүенсә, был участкаларҙа тупраҡты нығытыу технологиялары ҡулланыла.
— Был Европа стандарттарына яуап биргән өр-яңы технология. Уның арҡаһында грунттың ауырлыҡты күтәреүгә һәләте арта, — тип билдәләне ул. – Тупраҡты тотороҡландырыу юлдарҙың ныҡлығына йоғонто яһай һәм ошоноң арҡаһында артабан уларҙы төҙөк хәлдә тотоуға сығымдарҙы кәметә. Был технологияны ҡулланыу практикаһының кәрәгеүе лә ихтимал, сөнки республиканың төньяғында юл төҙөлөшө материалдарына бәйле билдәле ҡыйынлыҡтар бар.
Яңы технологиялар лабораторияла һынау үткән. Бөгөнгө көндә ике юл участкаһында ла ентекле мониторинг алып барыла.
—Юлдарға яуым-төшөмдәрҙең, төрлө массалағы автомобилдәрҙең нисек йоғонто яһауын практикала асыҡларға кәрәк. Бөтөн процесс күпмелер ваҡытты аласаҡ. Ошонан һуң ғына сериялы производство мәсьәләһен хәл итергә мөмкин, — тип белдерҙе БР Транспорт һәм юл хужалығы буйынса дәүләт комитеты рәйесенең беренсе урынбаҫары.


text:
Силәбе өлкәһендә Мифтахетдин Аҡмулланың юбилейы билдәләнәсәк
22 октябрҙә Силәбе өлкәһенең Миәс ҡалаһында күренекле башҡорт шағиры, мәғрифәтсе, философ һәм дини эшмәкәр Мифтахетдин Аҡмулланың тыуыуына 180 йыл тулыуға арналған «Аҡмулланың алтын көҙө» байрамы үткәрелә. Ойоштороусылары – Силәбе өлкәһе башҡорттары ҡоролтайы, өлкәнең Мәҙәниәт министрлығы, Миәс ҡалаһы хакимиәте. Был хаҡта «Башинформ» агентлығына Силәбе өлкәһе башҡорттары ҡоролтайының матбуғат секретары Алина Зарипова хәбәр итте.
Ойоштороусылар әйтеүенсә, тантанала Башҡортостан Республикаһының һәм Силәбе өлкәһенең мәҙәниәт министрҙары урынбаҫарҙары, БР Фәндәр академияһының Тарих, тел һәм әҙәбиәт институтынан һәм М.Аҡмулла исемендәге Башҡорт дәүләт педагогия университетынан ғалимдар ҡатнашасаҡ.
Был көндө ҡалала әҙәби уҡыуҙар үтәсәк. Башҡортостан яҙыусылары һәм шағирҙары, Силәбе өлкәһенең М.Аҡмулла исемендәге әҙәби берекмә ағзалары шағирҙың иң яҡшы әҫәрҙәрен уҡып ишеттерәсәк, башҡорт мәғрифәтсеһенең ижадын һәм рухи мираҫын тикшерәсәк.
Юбилейҙы байрам итеү сиктәрендә түңәрәк өҫтәл үткәрелә, унда Миәстә һәм дөйөм алғанда бөтөн төбәктә башҡорт телен уҡытыу, башҡорт халҡы тарихын һәм мәҙәниәтен һаҡлау мәсьәләләре ҡараласаҡ.
— Байрам үткәреү өсөн бай тарихлы Миәс ҡалаһы осраҡлы һайланмаған, — тип билдәләне Силәбе өлкәһе башҡорттары ҡоролтайы рәйесе урынбаҫары Флүзә Ғайсина. – Мифтахетдин Аҡмулланың ҡәбере тап ошонда урынлашҡан.
Байрамда ҡатнашыусылар һәм ҡунаҡтар өсөн Миәстең тыуған яҡты өйрәнеү музейына экскурсия ойоштороласаҡ. Тантана «Урал» автозаводының мәҙәниәт йортондағы концерт менән тамамланасаҡ. Унда М.Акмулла исемендәге премия лауреаттары – йәмәғәт эшмәкәрҙәре һәм Сибай дәүләт филармонияһы артистары үҙенең номерҙарын тәҡдим итәсәк.


text:
Фото:
Азамат Илембәтов Благовар районында булды
Фото:
23 майҙа Башҡортостан Хөкүмәте Премьер-министры Азамат Илембәтов республиканың Благовар районында эш сәфәре менән булды, тип хәбәр иттеләр БР Хөкүмәтенең матбуғат хеҙмәтенән. Премьер-министр Благовар металл конструкциялар заводы эшмәкәрлеге менән танышты, бынан һуң Языков үҙәк район дауаханаһында булды.
Сәфәр барышында Азамат Илембәтов район халҡын ҡабул итте. Иҫке Һынны ауылында – йәмәғәт мәҙәни үҙәген, Языков ауылында физкультура-сәләмәтләндереү комплексын төҙөү тураһында тәҡдимдәр ҡаралды. Шулай уҡ район халҡы балалар һәм үҫмерҙәр социаль приюты өсөн ҡаҙанлыҡ төҙөү, ауылдарҙы һыу менән тәьмин итеү мәсьәләләрен дә ҡуҙғатты.


text:
2015 йылда Башҡортостанда капиталь ремонт өсөн ҡыҫҡа ваҡытлы планды ғәмәлгә ашырыуға 2,7 миллиард һум бүленәсәк Фото: Олег Яровиков
2015 йылда Башҡортостанда капиталь ремонт өсөн ҡыҫҡа ваҡытлы планды ғәмәлгә ашырыуға 2,7 миллиард һум бүленәсәк
2015 йылда Башҡортостанда капиталь ремонт өсөн ҡыҫҡа ваҡытлы планды ғәмәлгә ашырыуға 2,7 миллиард һум бүленәсәк Фото: Олег Яровиков
ӨФӨ, 2015 йыл, 13 март. /«Башинформ» мәғлүмәт агентлығы, Розалиә Вәлиева/.
2015 йылда Башҡортостанда капиталь ремонтлауҙың ҡыҫҡа ваҡытлы планын тормошҡа ашырыуға 2 миллиард 700 миллион һум аҡса йүнәлтеү, 920 күп фатирлы йорттарҙы ремонтлау планлаштырыла, шуның менән бергә 147 мең кеше торлаҡ шарттарын яҡшыртасаҡ.
Был хаҡта Торлаҡ-коммуналь хужалыҡ министрлығы коллегияһының киңәйтелгән ултырышында республиканың торлаҡ-коммуналь хужалыҡ министры Сергей Афонин хәбәр итте.
Коллегия эшендә федераль, республика власть органдары, күҙәтеү органдары вәкилдәре, ҡала округтары һәм муниципаль район хакимиәттәре башлыҡтары урынбаҫарҙары, ресурстар менән тәьмин итеүсе предприятие һәм торлаҡ-коммуналь комплекс предприятиелары етәкселәре ҡатнашты.
2014 йылда ҡыҫҡа ваҡытлы планды ғәмәлгә ашырыуға 899 миллион һумдан ашыу аҡса йүнәлтелде, 540 йорт ремонтланды, 69 меңдән ашыу граждан торлаҡ шарттарын яҡшыртты. 2015 йылдың 1 ғинуарына «Торлаҡ-коммуналь хужалыҡ реформаһы» фонды порталында капиталь ремонтлау төбәк программаларын тормошҡа ашырыу мониторингы буйынса Башҡортостан Рәсәй Федерацияһы субъекттары рейтингында беренсе урынды биләй.
Министр хәбәр итеүенсә, торлаҡ-коммуналь предприятиеларҙың яғыулыҡ-энергетика ресурстары өсөн бурысы ҙур проблема булып тора. 2015 йылдың 1 февраленә газ өсөн бурыс — 713 миллион һум, йылылыҡ энергияһы өсөн — 2 миллиард 115 миллион, электр энергияһы өсөн 853 миллион тәшкил итә.
2015 йылда биш ауылда төҙөлөш-монтажлау эштәре планлаштырыла, шуның менән бергә 972 фатир шәхси йылытыуға күсерелергә тейеш. Социаль әһәмиәтле объекттарҙа алты блоклы ҡаҙанлыҡ төҙөү планлаштырыла.


text:
Үҫешкән шәхес тәрбиәләү мәсьәләләре тикшереләсәк
31 мартта Республика уҡыусы йәштәр мәҙәниәт үҙәгендә өҫтәмә белем биреү процесында һәр яҡлап үҫешкән шәхес тәрбиәләү мәсьәләләре буйынса семинар үтәсәк.
Семинар башланғыс профессиональ белем биреү учреждениелары директорҙарының уҡыу-тәрбиә эше буйынса урынбаҫарҙары өсөн үткәрелә.
Уның сиктәрендә үҫмерҙәрҙең ижади һәләттәрен асыуға һәм үҫтереүгә йоғонто яһаусы өҫтәмә белем биреү, педагогик хеҙмәткәрҙәрҙе аттестациялау мәсьәләләре, һәр яҡлап үҫешкән шәхес тәрбиәләүҙә йәштәр йәмәғәт ойошмаларының роле һәм "хәүеф" төркөмө үҫмерҙәре менән эшләгәндә арт-терапия алымдары ҡараласаҡ.
Кәңәшмәлә БР Мәғариф министрлығы, Башҡортостан мәғарифты үҫтереү институты, Рәсәй Йәштәр союзының республика ойошмаһы — Башҡортостан Демократик йәштәр иттифағы, "Индиго" үҙәге вәкилдәре ҡатнашасаҡ.


text:
Рөстәм Хәмитов: «2015 йылға инновацион продукция күләме Башҡортостанда 90 млрд һумға етергә тейеш»
2015 йыл аҙағына инновацион продукция күләме Башҡортостанда 90 млрд һумға етергә тейеш. Был хаҡта бөгөн Нанотехнологиялар конгресын асыу тантанаһында Башҡортостан Президенты Рөстәм Хәмитов белдерҙе. Бөгөнгө көнгә ҡарата ул 15-20 тапҡырға артасаҡ.
— Беҙ быны эшләргә бурыслы. Юғиһә артта ҡалыусылар иҫәбендә буласаҡбыҙ, — тип һыҙыҡ өҫтөнә алды Башҡортостан Президенты.
Халыҡ-ара форумда ҡатнашыусылар алдында сығыш яһап, Рөстәм Зәки улы, Башҡортостан — Рәсәй Федерацияһының ҡеүәтле, эре төбәге, тип билдәләне.
— Беҙҙең үҫешкән фәнебеҙ, ҡеүәтле предприятиеларыбыҙ бар. Бөгөнгө конгресс республика өсөн ҙур әһәмиәткә эйә, — тине Башҡортостан Президенты. — Был ғилми-тикшеренеү эшмәкәрлегендәге ҡаҙаныштарыбыҙҙы таныу ҙа ул.
Республикала ҙур институттар, тикшеренеү үҙәктәре уңышлы эшләп килә. Фән өлкәһендә 7,5 меңдән ашыу кеше хеҙмәт итә. 60-тан ашыу ойошма эшләнмәләр менән шөғөлләнә.
Рөстәм Хәмитов билдәләүенсә, Башҡортостан иң элек үҙенең нефтехимия фәне менән билдәле. Шул уҡ ваҡытта эре техник структуралар вәкилдәре лә иҡтисадыбыҙ үҫешенә һалмаҡ өлөшөн индерә.
— Республика инвестициялар һәм инновациялар тураһындағы диалог өсөн асыҡ, — тип иҫәпләй Башҡортостан Президенты. — Беҙ федераль проекттарҙа ҡатнашырға һәм үҙебеҙҙең эшләнмәләребеҙҙе тәҡдим итергә әҙер.
Сөнки нанотехнологиялар – ул перспективалы фән йүнәлеше генә түгел. Ул бихисап өлкәләр үҫешендәге катализатор. Һуңғы йылдарҙа нанотехнологик производстволар республикала йылдам үҫешә. Институттарыбыҙ үҙҙәренең практикаһында алдынғы технологияларҙы ҡуллана. Рөстәм Зәки улы билдәләүенсә, республика инновацион проекттар конкурсында әүҙем ҡатнашыуҙан тыш, уларҙы ҡулланылышҡа ла индерә.
Шул уҡ ваҡытта республика башлығы, Башҡортостан әле юлдың башында ғына, тип иҫәпләй.
— Беҙ әлегә үҙебеҙ хаҡында инновацион республика булараҡ һүҙ күтәрә алмайбыҙ, — тине Рөстәм Хәмитов. — Потенциалыбыҙ ҙур, әммә ғәмәлгә ашырылғандар әлегә күп түгел. Дөйөм төбәк күләмендә инновацион продукция өлөшө 5 проценттан артмай. Бер нисә мең сәнәғәт предприятиеһының инновацион яҡтан әүҙемдәре 300-гә лә тулмай. Беҙгә предприятиеларҙың сығымдар структураһында инновациялар күләменең бик бәләкәй өлөштө тәшкил итеүе оҡшамай. Сит ил ҡорамалдарын һатып алыуға өҫтөнлөк бирелә. Фәнни-техник сәйәсәт тейешле кимәлдә яҡлау тапмай.
Июндә республика «Роснано» менән Хеҙмәттәшлек тураһындағы ҙур килешеүгә ҡул ҡуйҙы. Хәҙер килешелгәндәрҙе тормошҡа ашырыу буйынса ҙур эштәр көтөлә. Президент Башҡортостанда уңышлы ғәмәлгә ашырылған бер нисә проект хаҡында әйтеп үтте, наноиндустрия үҙәген булдырыуға бәйле бурыстарҙы билдәләне.
Роснано республика предприятиеларына проекттарҙы тормошҡа ашырыуҙа әүҙем ярҙам итә. Былтыр электрохимик станоктар етештереү производствоһы сафҡа индерелде. Әле ошо предприятие базаһында технопарк ойоштороу мәсьәләләре тикшерелә. «Жеспар-Биос» компанияһының нанокомплекстар нигеҙендәге «НаноДерм» косметика средстволары етештереү буйынса проектын финанслау мәсьәләһе хәл ителде. Ә Өфө моторҙар эшләү берекмәһе хәрби авиация өсөн двигателдәр етештереү үҙәгенә әйләнә.
Бөгөн «Роснано» корпорацияһы республиканың һигеҙгә яҡын проектын ҡарай. Финанслауҙың дөйөм күләме 25 миллиард һумға етеүе ихтимал.
— Беҙгә әүҙем рәүештә башҡаса эшләүгә күсергә, сит илдәр тәжрибәһен өйрәнергә, әммә тәү сиратта үҙебеҙҙең үҙенсәлекле Рәсәй эшләнмәләрен тормошҡа ашырырға кәрәк, — тип билдәләне Рөстәм Хәмитов.


text:
Фото:
Мораҡ район үҙәгендә бассейнлы балалар баҡсаһы төҙөлә
Фото:
Мораҡ район үҙәгендә Рөстәм Хәмитов 220 урынлыҡ бассейнлы балалар баҡсаһына тәүге нигеҙ ташы һалыу тантанаһында ҡатнашты.
Объекттың смета хаҡы – 135 миллион һум, төҙөләсәк ике ҡатлы бинаның майҙаны 3,7 мең квадрат метр тәшкил итә.
Был Мораҡтағы бишенсе балалар баҡсаһы буласаҡ. План буйынса сафҡа индереү срогы – 2012 йылдың июнь айы.
Яңы балалар баҡсаһы яҡын киләсәктә «Йәштәр» биҫтәһе булдырыласаҡ урында төҙөлә. Бында 216 шәхси йорт төҙөү ҡаралған.
Рөстәм Хәмитов төҙөлөп ятҡан йорттарҙың береһен ҡараны һәм районда шәхси йорт төҙөүҙең үҙҡиммәте хаҡында ҡыҙыҡһынды. Асыҡланыуынса, бер квадрат метры бында 11,7 мең һумға төҙөлә (эске биҙәү эштәрен иҫәпкә алмайынса).
«Бындай майҙансыҡтарҙы комплекслы рәүештә, инженер селтәрҙәрен, инә торған юлдар һәм социаль-мәҙәни, көнкүреш объекттарын төҙөү менән бергә үҙләштерергә кәрәк», — тине Рөстәм Хәмитов.


text:
Еңеү көнөн байрам иткәндә ҡайҙа һәм ҡасан урамдар ябыласаҡ
Өфө ҡалаһы хакимиәтенән хәбәр итеүҙәренсә, Бөйөк Ватан һуғышында Еңеүҙең 65 йыллығына арналған сараларҙы үткәреү менән бәйле, Башҡортостандың баш ҡалаһында Октябрь проспектын бер нисә тапҡыр ябыу планлаштырыла.
2010 йылдың 4 һәм 7 майында 19.00 сәғәттән 22.00 сәғәткә тиклем – Шәфиев урамынан Кольский урамына тиклем.
2010 йылдың 9 майында сәғәт 10.00-дан 14.00 сәғәткә тиклем – шулай уҡ Шәфиев урамынан Кольский урамына тиклем.
2010 йылдың 9 майында 20 сәғәт 30 минуттан алып 22 сәғәт 30 минутҡа тиклем «Дәүләт циркы» туҡталышынан алып «Р.Ғарипов исемендәге Республика башҡорт гимназия-интернаты» туҡталышына тиклем.
Ҡала властары ваҡытлыса уңайһыҙлыҡтар тыуҙырған өсөн ғәфү үтенә һәм Өфөнөң был өлөшөндә үҙ маршрутығыҙҙы алдан планлаштырыуығыҙҙы һорай.


text:
Фото:
Өфө автоинспекторҙары бөгөн бөтә ҡатын-ҡыҙ-водителдәрҙе туҡтатасаҡ
Фото:
Бөгөн, байрам алдынан, Өфө автоинспекторҙары бер ҡатын-ҡыҙ-водителде лә күҙҙән ысҡындырмаҫҡа ниәтләй. Улар руль артында ултырған һәр ханымды күреп, уны туҡтатырға тырышасаҡ. Был уларға сәскәләр бүләк итеп, етеп килгән Халыҡ-ара ҡатын-ҡыҙҙар көнө менән ҡотлау өсөн генә эшләнә. БР буйынса Эске эштәр министрлығының ЮХХДИ идаралығынан хәбәр итеүҙәренсә, «сәскәле» патрулдәр бөгөн иртәнге 11-ҙән алып ҡала урамдарының ҡыҙыу хәрәкәтле участкаларында, мәҫәлән, Үҙәк баҙарҙан алып Ҡала советы туҡталышы араһында, торасаҡ.


text:
18 һәм 19 февралдә Башҡортостан дәүләт хеҙмәте һәм идара итеү академияһында – Асыҡ ишектәр көндәре
БР Президенты ҡарамағындағы Башҡортостан дәүләт хеҙмәте һәм идара итеү академияһы Асык ишектәр көнөн үткәрә. Йыл һайын төбәктең министрлыҡ һәм ведомство вәкилдәре, Өфө ҡалаһы ҡала округы хакимиәте хеҙмәткәрҙәре, академия етәкселәре абитуриенттар, студенттар һәм уҡыу йорттарын тамамлаусылар менән осраша.
18 февралдә Башҡортостан дәүләт хеҙмәте һәм идара итеү академияһы магистратураға инергә теләүселәр, шулай уҡ фән һәм мәғариф өлкәһендәге көнүҙәк мәғлүмәттәр менән ҡыҙыҡһынған һәр кем өсөн Асыҡ ишектәр көнөн үткәрә. Сара сиктәрендә пленар ултырыш, магистр программаларының презентацияһы, шулай уҡ тренингылар һәм семинарҙар үткәреләсәк.
19 февралдә бындай сараны академия дөйөм белем биреү мәктәбен, урта һәм юғары һөнәри белем биреү учреждениеларын тамамлаусылар өсөн үткәрәсәк. Уның сиктәрендә түңәрәк өҫтәл ойоштороласаҡ, абитуриенттар факультет декандары, республиканың билдәле бизнес-тренерҙары менән аралашасаҡ.
Башҡортостан дәүләт хеҙмәте һәм идара итеү академияһы БР Хеҙмәт һәм халыҡты социаль яҡлау министрлығы ҡарамағындағы Халыҡ мәшғүллеге дәүләт хеҙмәте идаралығы менән берлектә «Һөнәрҙе уңышлы һайлау» темаһына бушлай профессиональ тест үткәрәсәк.
Асыҡ ишектәр көнө Өфө ҡалаһы, Әхмәтзәки Вәлиди урамы, 40 (420-се аудитория) адресы буйынса үтәсәк. Башлана – 11 сәғәттә.


text:
Баланы яңғыҙ тәрбиәләгән ата-әсәләр 29 сентябрҙә ҡыҙыу линияға мөрәжәғәт итә ала
29 сентябрҙә Республиканың ғаиләгә, балаларға, йәштәргә социаль-психологик ярҙам үҙәге «Баланы ата-әсәләрҙең береһе генә тәрбиәләүҙең психологик аспекттары» темаһына «ҡыҙыу линия» үткәрәсәк.
15 — 17 сәғәттәрҙә 8 (347) 273-09-00 телефоны аша һорауҙарығыҙҙы бирә һәм проблемаларығыҙ хаҡында һөйләй алаһығыҙ. Башҡортостан буйынса стационар телефондарҙан шылтыратыу бушлай.
Ата-әсәләр менән үҙәктең юғары квалификацион категориялағы педагог-психологтары Владимир Григорьев һәм Галина Шурухина аралашасаҡ.


text:
Ауылдарҙа яңы балалар баҡсалары асыла
Иҫке Туймазы ауылы – Туймазы районы муниципаль районының иң ҙур тораҡ пункттарының береһе. Ауыл биләмәһе хакимиәте башлығы Рәдис Вәлиәхмәтовтың әйтеүенсә, бында — 1300-ҙән ашыу, ә ауыл биләмәһендә 2 мең самаһы кеше йәшәй. Ауыл йәштәре әүҙем ғаилә ҡора, дәүләт ярҙамы, тәү сиратта, «әсәлек капиталы» һәм ташламалы кредиттар арҡаһында, бәләкәй ватанында үҙ йорттарын һала. Тыуым арта. Йыл һайын ауылда 20-ләп бала яҡты донъяға килә. 1974 йылда төҙөлгән 35 урынлыҡ балалар баҡсаһы бығаса 67 баланы ҡабул итергә мәжбүр булған. Ләкин урындар барыбер етмәй. Бынан ары Иҫке Туймазыла балалар баҡсаһына сираттар булмаясаҡ. Көн элгәре унда 110 урынға иҫәпләнгән кирбестән һалынған ике ҡатлы яңы балалар баҡсаһы үҙ ишектәрен асты. Тәүгеләрҙән булып бәләкәй төркөм балалары өй туйланы. Аҙна дауамында урта һәм өлкән әҙерлек төркөмө балалары ла бында күсереләсәк. Уларға уңайлы шарттар булдырылған: музыкаль һәм спорт залдары, медицина блогы һәм цехтары менән туҡланыу блогы бар. Был мөһим социаль объект республика ҡаҙнаһынан финансланған. Ә бына бинаны проектлауҙы, уҡытыу-тәрбиәләү процесында кәрәкле бөтөн әйберҙәр менән йыһазландырыуҙы урындағы эшҡыуарҙар үҙ өҫтөнә алған.


text:
Башҡортостандағы бәләкәй ҡалаларҙың проблемалары оҙайлы сроклы маҡсатлы программа сиктәрендә хәл ителәсәк
Төбәктә «Башҡортостан Республикаһының бәләкәй ҡалаларын үҫтереү» оҙайлы сроклы маҡсатлы программаһын әҙерләү, бәләкәй ҡалаларҙың инвестицион паспортын һәм инвестицион майҙансыҡтар реестрын булдырыу мәсьәләләре өлгөрөп етте. Был хаҡта 15 февралдә Яңауылда Башҡортостан Хөкүмәте Президиумының күсмә ултырышында хәбәр ителде, унда бәләкәй ҡалаларҙы үҫтереү һәм бюджет-ара мөнәсәбәттәрҙе камиллаштырыу мәсьәләләре тикшерелде.
БР Хөкүмәте Премьер-министры Азамат Илембәтов үҙенең сығышында билдәләүенсә, был ике оҡшаш тема республиканың 250 меңгә яҡын кеше йәшәгән туғыҙ бәләкәй ҡалаһына ҡағыла. Уларҙың именлеге монопроизводство һәм баҙар конъюнктураһы торошона бәйле. Моноҡалаларҙа етештереүҙе төрләндереү менән шөғөлләнергә, сәнәғәтте һәм бәләкәй бизнесты үҫтерергә кәрәк. Бында эш урындары етмәү һәм эш хаҡының түбән булыу сәбәпле кешеләр күпләп ҙур ҡалаларға сығып китә. Шуға күрә бәләкәй ҡалаларҙа бюджетты тулыландырыу проблемаһы барлыҡҡа килә лә инде, бындай ҡалалар, нигеҙҙә, республика ҡаҙнаһынан ярҙам көтә.
Башҡортостан Президенты Рөстәм Хәмитовтың төбәктең Дәүләт Йыйылышы – Ҡоролтайға Мөрәжәғәтнамәһендә бәләкәй ҡалаларҙы үҙҙәренең килем сығанаҡтары менән тәьмин итеү өҫтөндә етди уйларға кәрәклеге хаҡында әйтелә. Эшҡыуарлыҡты үҫтереү, инвестициялар йәлеп итеү, аутсорсинг индереү һәм яңы производстволар булдырыу был проблеманы хәл итергә ярҙам итәсәк. Федераль үҙәк менән тәҡдим ителгән муниципаль реформа шулай уҡ һалымдарҙан килгән аҡсаның бер өлөшөн муниципалитеттарға бүлеп биреүҙе күҙ уңында тота. Һәм республикала был йүнәлештә күп нәмә эшләнә.
Кәңәшмәлә доклад менән төбәктең иҡтисади үҫеш министры Евгений Маврин сығыш яһаны. Үҙенең сығышында ул бәләкәй ҡалаларҙың үҫешен тотҡарлаған проблемаларҙы билдәләне. Уларҙы хәл итеүҙә, Евгений Маврин фекеренсә, тормоштоң бөтә өлкәләрен дә тотороҡло үҫтереү өсөн шарттар булдырыу ярҙам итәсәк. Бәләкәй ҡалаларға инвестициялар йәлеп итеү өсөн өҫтөнлөктәрҙе билдәләргә кәрәк.
Кәңәшмәлә шулай уҡ Яңауыл районы хакимиәте башлығы Илшат Вәзиғәтов сығыш яһаны. Ул Яңауылдың төп проблемалары хаҡында һөйләне.
Башҡортостандың Эшҡыуарлыҡ һәм туризм буйынса дәүләт комитеты рәйесе Руслан Кинйәкәев бәләкәй ҡалаларҙа бәләкәй бизнесҡа ярҙам итеү механизмдары һәм мөмкинлектәре тураһында һөйләне. Уның һүҙҙәренсә, Башҡортостанда эшҡыуарлыҡҡа ярҙам итеү һәм уны үҫтереү буйынса республика программаһын тормошҡа ашырыуға биш йыл эсендә дәүләттән ике миллиард һумдан ашыу аҡса йүнәлтелгән. Бәләкәй һәм урта бизнесты үҫтереүгә булышлыҡ итәсәк закондар ҡабул ителә. Эшҡыуарлыҡ буйынса омбудсмен институтын булдырыу тураһында ҡарар ҡабул ителде.
Руслан Кинйәкәев шулай уҡ бәләкәй ҡалаларҙы финанстар менән тәьмин итеү өсөн туризмды үҫтереү кәрәклеген һыҙыҡ өҫтөнә алды. Уның фекеренсә, һәр ҡаланың үҙенең матур бер бренды булырға тейеш.
Бюджет-ара мәнәсәбәттәрҙе камиллаштырыу тураһында БР финанс министры Рузалия Хисмәтуллина һөйләне. Сарала ҡатнашыусылрҙың иғтибарын ул айырыуса мәғариф өлкәһендә һөҙөмтәле ҡулланылмаған аҡсалар күләменә, шулай уҡ ҡайһы бер бәләкәй ҡалаларҙа түләнмәгән һалымдарҙың артыуына йүнәлтте.
Күсмә ултырыш Башҡортостандағы бәләкәй ҡалаларҙың көнүҙәк проблемаларын хәл итеү юлдарын билдәләгән тейешле ҡарар ҡабул итеү менән тамамланды.


text:
Кредит һәм вкладтар буйынса процент ставкалары кәметеләсәк
Банк кредиттары һәм вкладтар буйынса процент ставкалары түбәнәйеүен дауам итәсәк – шундай фекерен белдерҙе «Башинформ» агентлығында журналистар менән осрашыу барышында Башҡортостан Республикаһы Милли банкы рәйесе урынбаҫары Радмир Ғәниев.
Уның әйтеүенсә, бөгөнгө көндә коммерция банктарында вкладтар буйынса уртаса ставка 13,1 процент тәшкил итә. Хәтерегеҙгә төшөрәбеҙ, көрсөк осоронда, кредит ойошмалары халыҡ аҡсаһын йәлеп итеү өсөн айырыуса әүҙем көрәшкәндә, йылына 15 һәм хатта 17 процент күләмендәге ставкалар һирәк күренеш түгел ине.
Кредит буйынса уртаса ставкалар йыл башынан 1,5-2 процентҡа кәмене һәм бөгөн 14 процент тәшкил итә.
— Әлегә финанс майҙанына, халыҡтың, предприятиеларҙың нимә теләүенә разведка алып барыла. Шулай ҙа Үҙәк банкының рефинанслау ставкаһының кәметелеүе, предприятиелар иҡтисадының тергеҙелеүе һәм башҡалар менән бәйле, ставкалар кәмеүенә тенденция бар, — тине Радмир Ғәниев.


text:
Туймазыла ҡатын-ҡыҙҙар мәҙрәсәһе асылды
Уҙған йәкшәмбе көнөндә Туймазы ҡалаһында «Ихлас» ҡатын-ҡыҙҙар мәҙрәсәһе рәсми асылды. Был мөһим ваҡиға менән мәхәллә кешеләрен Туймазы районы муниципаль районы Советы рәйесе Ильяс Саниев, Рәсәй мосолмандары Үҙәк диниә назараты рәйесе, юғары мөфти Тәлғәт Тажетдин, Рәсәй ислам университеты ректоры, Урал федераль округының баш мөфтийе Ринат хәҙрәт Рәйес, район һәм ҡала руханиҙары вәкилдәре ҡотланы.
Мәҙрәсә 2005 йылда төҙөлә башланған. Мәхәллә кешеләре аҡсаһына Совет урамында төҙөлә башлаған бина һатып алына. Әммә средстволар булмау арҡаһында төҙөлөш эштәре аҡрын бара.
Туймазынан ике тапҡыр хажға барып ҡайтҡан Хәмәтгәрәев сығымдарҙың күп өлөшөн үҙенә ала, һәм уның ярҙамында эш урынынан ҡуҙғала. Шулай уҡ ҡаланың төҙөлөш һәм сәнәғәт предприятиелары, коммуналь хеҙмәттәр, шәхси эшҡыуарҙар ҙа ситтә ҡалмай. Мәхәллә кешеләре лә хәлдәренән килгән тиклем өлөш индерә.
Ҡатын-ҡыҙҙар мәҙрәсәһендә Өфөләге Рәсәй ислам университетынан егермеләп студент уҡый. Улар ғәрәп телен, Мөхәммәт пәйғәмбәр тарихын, Ҡөрьәнде генә түгел, шулай уҡ рус телен, телмәр мәҙәниәтен, йорт эштәрен алып барыуҙы, сит телдәрҙе лә өйрәнә. Киләһе йылдан Рәсәй ислам университетының Туймазы филиалына беренсе курсҡа студенттар ҡабул итеү планлаштырыла.
Йома һәм йәкшәмбе көндәре студенттар мәхәллә кешеләренә ислам нигеҙҙәрен өйрәтә. Мәҙрәсә асыу хөрмәтенә байрам аяты уҡынылар.


text:
Рөстәм Хәмитов «1000 велосипедсы көнө» спорт байрамында ҡатнаштыФото: Андрей Старостин
Рөстәм Хәмитов «1000 велосипедсы көнө» спорт байрамында ҡатнашты
Рөстәм Хәмитов «1000 велосипедсы көнө» спорт байрамында ҡатнаштыФото: Андрей Старостин
Йәкшәмбе, 19 майҙа, Өфөлә «1000 велосипедсы көнө» спорт байрамы үтте. Сара Халыҡ-ара велосипедсылар көнөнә ҡарата ойошторолдо. Йыл һайын был көндө Рәсәйҙең барлыҡ ҡалаларында велоуҙыштар үткәрелә.
Башҡортостан баш ҡалаһында фестиваль өсөнсө тапҡыр үткәрелде. Быйылғы сарала дүрт меңдән ашыу спортсы ҡатнашты.
2011 йылда велоуҙышта 350 кеше ҡатнашһа, 2012 йылда уларҙың һаны 1300-гә етте. Быйыл велосипедсылар Ленин исемендәге майҙандан алып Конгресс-холл алдындағы майҙанға тиклем юл үтте. Уҙышта республика Президенты Рөстәм Хәмитов, Өфө хакимиәте башлығы Ирек Ялалов һәм баш ҡаланың спорт комитеты рәйесе Сергей Степанов ҡатнашты.
— «1000 велосипедсы көнө» спорт байрамында ҡатнашыусылар һаны йылдан-йыл арата бара, тимәк, был спорт төрө республикала киң үҫеш ала, — тине Рөстәм Хәмитов. – Велосипедсылар өсөн күберәк юлдар төҙөргә кәрәк.
Конгресс-холл янында төрлө спорт ярыштары, конкурстар һәм уйындар үткәрелде. Сараны ойоштороусылар булып БР Велосипедсылар союзы, ҡаланың Физик культура һәм спорт буйынса комитеты сығыш яһаны.


text:
Башҡортостан Президенты РБК телеканалының тура эфирында сығыш яһаны
18 февралдә Башҡортостан Президенты Рөстәм Хәмитов «РБК» телеканаланың тура эфирында «Давыдов. Индекс» тапшырыуының алыу барыусыһы Леонид Давыдовтың һорауҙарына яуап бирҙе.
Республика башлығы ошо көндәрҙә Череповецта уҙған РФ Дәүләт советы президиумының ултырышы тураһында һөйләне, ул унда Рәсәй Дәүләт советы президиумы ағзаһы булараҡ ҡатнашты. Ултырышта әсәлек һәм балалыҡ һәм уның менән бәйле бөтә мәсьәләләр тикшерелде.
РБК студияһында әңгәмә барышында туризм һәм Башҡортостанда уның үҫеш мәсьәләләренә тулыраҡ фекер алышыу булды. Рөстәм Хәмитов, атап әйткәндә, беҙҙең республика өсөн башҡорт балы кеүек брендтың әһәмиәте, кәсеп булараҡ ҡына түгел, ә сит ил кешеләре өсөн туризм өлөшө булған, солоҡсолоҡ эргәһендә хәҙер тотош программа теҙелгәне тураһында һөйләне. Республикала тотош эске туризм үҫеше тураһында һөйләгәндә, Рөстәм Хәмитов, «беҙҙең күрһәтерлек ҡыҙыҡлы нәмәләр бар. Әлбиттә, уның өҫтөндә эшләйбеҙ. Бер үк ваҡытта беҙ аңлайбыҙ, туризм – ул бик ҡатмарлы өлкә, уны тиҙ генә үҫтереп булмай һәм уға йылдар кәрәк. Беҙ алға китәбеҙ. Һәм халыҡ-ара саммиттар ярҙам итәсәк, ни тиһәңдә эре делегациялар, билдәле кешеләр буласаҡ. Улар күреп, Башҡортостан, Өфө – ул килеп эшләргә мөмкин булған матур территория икәнлеген аңлайасаҡ», тип билдәләне.
Интервьюла шулай уҡ беҙҙең республика ҡатнашҡан төрлө рейтингтар темаһы ҡуҙғатылды. Атап әйткәндә, «Петербург сәйәсәте» фонды башлығы Михаил Виноградов Башҡортостан Республикаһы төрлө рейтингтарҙа ниндәй урындар биләүе тураһында мәғлүмәттәр килтерҙе. Уның әйтеүенсә, «дөйөм алғанда республиканың позицияһы уртасанан юғарыраҡ. Проблемалы урындар тураһында һөйләгәндә мин икәүҙе билдәләр инем: Рәсәйҙә ипотека буйынса торлаҡ алыу мөмкинлеге рейтингында 79-сы урын һәм коммуналь тарифтарҙың максималь уртаса йыллыҡ үҫеше буйынса беренсе урын».
Был һандарға комментарий биреп, Рөстәм Хәмитов:
— Республика, үҙебеҙ тураһында беҙ күп нәмәне беләбеҙ. Яңы әйтелгәндәр тураһында беҙгә мәғлүм түгел. Торлаҡ-коммуналь хужалыҡ тарифтары үҫеше өлөшөнә комментарий бирә алам. Беҙҙә Рәсәй Федерацияһында иң түбән тарифтар. Бирелгән күрһәткестәргә ҙур аҙымдар менән барырға тура килде. Беҙҙә торлаҡ-коммуналь хужалыҡ тарифтарының ниндәйҙер ҙур үҫеше тигән фекер барлыҡҡа килеүе ихтимал. Ысынлап та бөтәһе лә башҡаса. Мин һандарҙы килтерә алам. Волга буйы федераль округында йылылыҡ буйынса уртаса тариф – гигакалорийға 1500 һум. Ә беҙҙә – бер мең һум, уртаса күрһәткестәрҙән бер ярым тапҡырға әҙерәк. Ә максималь күрһәткестәр – 1800-1900 һум, беҙгә ҡарағанда ике тапҡырға тиерлек күберәк. Шуға күрә, әлбиттә, беҙ был «уртасаға» яҡынаясаҡбыҙ. Минең ҡарашҡа, рейтингтар – ул шундай субъектив, хатта ҡайһы берҙә абстракт әйберҙәр. Улар, моғайын, кәрәктер, әммә бөгөн рейтингтар эргәһендә әйтелгәнгә, яҙылғанға айырыуса иғтибар биреп китмәҫ инем. Сөнки был шундай махсус нәмәләр. Әҙерләнмәгән кешегә ул аңлайышһыҙ тәьҫир итә. Һәм теге йәки был территорияны, теге йәки был етәксе эшен баһалағанда билдәле бер субъективизм барлыҡҡа килеүе ихтимал.
Беҙ – етеш эре республика, беҙ – иҫке сәнәғәт төбәк. Беҙҙең иҡтисади күрһәткестәр етерлек кимәлдә лайыҡлы. Тулайым төбәк продуктына ҡағылғанда, 2013 йылда беҙ өс проценттан ашыуға арттыҡ. Был дөйөм хәл фонында насар түгел.
РБК телеканалына Рөстәм Хәмитов интервьюһының тулы стенограммаһы БР Президентының рәсми сайтында урынлаштырылған.


text:
Видео-элемтә сараларын ҡулланып граждандарҙы ҡабул итеү
Башҡортостан Республикаһы Хөкүмәте Премьер-министры урынбаҫары, хеҙмәт һәм халыҡты социаль яҡлау министры Фидус Ямалетдинов, интернет аша видео-йыйылыш-элемтә сараларын ҡулланып, Дүртөйлө районы муниципаль районы халҡы менән аралашты. Сәғәт ярым ҡабул итеү барышында граждандарҙың төрлө социаль ярҙам саралары күрһәтеүгә, инвалидлыҡ төркөмө биреүгә, эшкә урынлашыуға, пенсия түләүгә ҡағылышлы 24 мөрәжәғәте һәм башҡа күп кенә социаль мөһим мәсьәләләр ҡаралды.
Видеотрансляция ике тоташтырыу нөктәһендә алып барылды: БР Хеҙмәт һәм халыҡты социаль яҡлау министрлығында һәм министрлыҡтың Дүртөйлө районы муниципаль районында урынлашҡан территориаль органында. Тауыш һәм күреү сифаты әңгәмәләшеүселәрҙе тулыһынса ҡәнәғәтләндерҙе.
БР Хеҙмәт һәм халыҡты социаль яҡлау министрлығында билдәләүҙәренсә, был сараны ойоштороу министрлыҡ етәкселегенең район һәм ҡалалар халҡы менән аралашыуының яңы формаһын индереүгә нигеҙ һалды. Видео-йыйылыш-элемтә системаһын индереү өҫтөнлөктәренең береһе булып республиканың алыҫ райондарында йәшәүселәрҙең проблемаларына тиҙ яуап биреү тора. Бынан тыш, был яңылыҡ министрлыҡтар һәм ведомстволар белгестәренең район һәм ҡалаларға барыуға сығымдарын да һиҙелерлек кәметергә булышлыҡ итәсәк, был хәҙерге осорҙа шулай уҡ бик мөһим.
— Хәҙерге ваҡытта БР Хеҙмәт һәм халыҡты социаль яҡлау министрлығының граждандарҙың мөрәжәғәттәрен тиҙ һәм һөҙөмтәле ҡарауын тәьмин итеү маҡсатында министрлыҡтың бөтә территориаль органдарын берҙәм видео-йыйылыш-элемтә селтәренә тоташтырыу буйынса эш алып барыла, — тип билдәләнеләр министрлыҡта.


text:
Фото:
Баш ҡалала яҙыусы һәм музыкант Эрик Джанаевтың «Хикәйәләр.Эсселар» китабы донъя күрҙе
Фото:
Өфөлә йәш яҙыусы һәм музыкант Эрик Джанаевтың «Хикәйәләр.Эсселар» китабының презентацияһы үтте. Тантаналы сарала авторҙың дуҫтары һәм хеҙмәттәштәре – музыканттар, журналистар, яҙыусылар, юғары уҡыу йорттары уҡытыусылары ҡатнашты.
Хикәйәләр һәм эсселар йыйынтығы – йәш яҙыусының тәүге китабы. Унда кешеләр, тормош тураһындағы уйланыуҙар, ҡыҙыҡлы ваҡиғалар тупланған. Тиражы – 250 дана.
— Китап сығарыу идеяһын яҙыусы, журналист, Башҡорт дәүләт университеты уҡытыусыһы Алмас Шаммасов тәҡдим итте, — тине Эрик Джанаев. – Ул минең ижадымды күҙәтеп барған, һәм бер ваҡыт эштәремде китап итеп сығарырға кәңәш итте. Мин уның кәңәшенә ҡолаҡ һалдым.


text:
Электрон документтар әйләнеше индерелә
Башҡортостанда ведомство-ара электрон документтар әйләнеше системаһы булдырыла. Уны индереү тураһында Указға 18 ноябрҙә республика Президенты Рөстәм Хәмитов ҡул ҡуйҙы.
Төбәк Хөкүмәтенә 25 декабргә тиклем системаны тест режимында файҙаланыуға индереүҙе ойошторорға бойороҡ бирелде. Дәүләт власть органдары электрон документтар әйләнеше системаһына аҡрынлап, раҫланған графикка ярашлы тоташтырыласаҡ. Мәғлүмәттәр менән эске алмашыу архитектураһына башҡарма власть органдары, федераль ведомстволарҙың территориаль бүлектәре һәм урындағы үҙидара органдары инә.


text:
Өфөлә Башҡортостандың мәҙәниәт хеҙмәткәрҙәренә наградалар тапшырылдыФото: Олег Яровиков
Өфөлә Башҡортостандың мәҙәниәт хеҙмәткәрҙәренә наградалар тапшырылды
Өфөлә Башҡортостандың мәҙәниәт хеҙмәткәрҙәренә наградалар тапшырылдыФото: Олег Яровиков
ӨФӨ, 2016 йыл, 25 март. /«Башинформ» мәғлүмәт агентлығы, Гөлфиә Акулова/.
25 мартта Хөкүмәт йортонда республиканың мәҙәниәт хеҙмәткәрҙәренә атҡаҙанған һәм маҡтаулы исемдәр тапшырыу тантанаһы уҙҙы. Уны Башҡортостан Хөкүмәте Премьер-министры Салауат Сәғитов алып барҙы.
Башҡорт дәүләт филармонияһы артисы Вәлит Илембәтов, Өфөнөң Дим районындағы 3-сө балалар сәнғәт мәктәбе директоры урынбаҫары Надежда Мельникова, Калинин районындағы 5-се балалар музыка мәктәбе уҡытыусыһы Алла Теплова, 15-се музыка мәктәбе уҡытыусыһы Тәнзилә Шәймәрҙәнова, «Башҡортостан» киностудияһының Стәрлетамаҡ филиалы «Осҡон» кинотеатрының баш администраторы Ольга Щелкунова Башҡортостандың Почет грамотаһына лайыҡ булды.
Рәсәйҙең һәм Башҡортостандың атҡаҙанған сәнғәт эшмәкәре, Башҡортостандың Музыка берлеге рәйесе Нур Дауытовҡа, Башҡортостандың атҡаҙанған артисы, М.Кәрим исемендәге Милли йәштәр театры артисы Марат Ҡорбанғәлиевҡа «Башҡортостан Республикаһының халыҡ артисы» исеме бирелде.
«Айҙар» театр-студияһы музыканты Фәрүәз Килдеғолов, З.Исмәғилев исемендәге Өфө дәүләт сәнғәт институты доценты Валерий Скобелкин, Аксаков исемендәге мәҙәниәт һәм ял паркы аккомпаниаторы Илфат Яхин «Башҡортостандың атҡаҙанған сәнғәт эшмәкәре» исемен алды.
Башҡортостандың милли симфоник оркестры артистары Рифҡәт Ғабдрахманов, Денис Гранов, Стәрлетамаҡ театр-концерт берләшмәһенең нәфис һүҙ оҫтаһы Елена Федорова «Башҡортостан Республикаһының атҡаҙанған артисы» исеменә лайыҡ булды.
«Тап һеҙҙең еңел булмаған эшегеҙ һәм көндәлек хеҙмәтегеҙ арҡаһында республикалағы мәҙәниәт тураһында ғорурланып һөйләй алабыҙ. Мәҙәниәт, сәнғәт учреждениелары хеҙмәткәрҙәре һәр дәүләттең үҫешенә ҙур өлөш индерә», — тип ҡотланы мәҙәниәт хеҙмәткәрҙәрен Салауат Сәғитов.


text:
Республика Президенты гидроманипуляторҙар етештереү буйынса «ИНМАН» предприятиеһында булдыФото: Олег Яровиков
Республика Президенты гидроманипуляторҙар етештереү буйынса «ИНМАН» предприятиеһында булды
Республика Президенты гидроманипуляторҙар етештереү буйынса «ИНМАН» предприятиеһында булдыФото: Олег Яровиков
Ишембайға эш сәфәре барышында Рөстәм Хәмитов гидроманипуляторҙар етештереү буйынса махсуслашҡан «ИНМАН» ябыҡ акционерҙар йәмғиәтендә булды. Әлеге техника нефть-газ комплексы, коммуналь хужалыҡ, энергетика предприятиеларында, юл һәм төҙөлөш ойошмаларында һәм башҡа өлкәләрҙә киң ҡулланыла.
«ИНМАН» — илдә гидроманипуляторҙар етештергән берҙән-бер предприятие. Бындай продукция етештереү буйынса донъяла лидер булып торған Palfinger концерны (Австрия) ҡарамағында эшләй. Ишембай манипуляторҙары Рәсәй һәм БДБ илдәренә поставкалана. Айына бында 80 миллион һумға продукция етештерелә. Төп производствола 300 кеше эшләй.
Заводтың генераль директоры Евгений Киселев Президент менән аралашыу барышында яңы етештереү майҙансығы төҙөү буйынса пландары менән бүлеште. Бөгөнгө көндә «ИНМАН» предприятиеһының Ишембай һәм Салауат ҡалаларында ике майҙансығы эшләй, һәр береһе дүрт мең квадрат метр тәшкил итә. 2017 йылға тиклем иҫәпләнгән яңы проектҡа 22 миллион евро кәрәк буласаҡ. Инвестор булып Palfinger компанияһы сығыш яһай.


text:
Джеймс Кук
Джеймс Кук (ингл. James Cook, 1728-се йылдың 7 ноябрендә Йоркшир графлығындағы Мартон ҡалаһында тыуған — 1779-сы йылдың 14 февралендә Гавай утрауҙарында вафат булған) — Бөйөк Британия географы. Донъя океандарын өйрәнеү өсөн 3 экспедицияла ҡатнашҡан. Экспедициялар ваҡытында күп географик асыштар яһаған. Канада, Австралия, Яңы Зеландияның көнсығыш яҡтарын, Ньюфаундленд, Төньяк Америка, Тымыҡ, Һинд һәм Атлантик океандарын гиҙгән, уларҙы өйрәнеп картаға төшөргән.
- Алфавит буйынса шәхестәр
- 27 октябрь көнө тыуғандар
- 1728 йылда тыуғандар
- Англияла тыуғандар
- 14 февраль көнө вафаттар
- 1779 йылда вафаттар
- Донъя тирәләй сәйәхәт итеүселәр
- Алфавит буйынса сәйәхәтселәр
- Бөйөк Британия сәйәхәтселәре
- Бөйөк Британия диңгеҙселәре
- Тымыҡ океан өйрәнеүселәре
- Антартиканы өйрәнеүселәр
- Австралияны һәм Океанияны өйрәнеүселәр
- XVIII быуат тарихы
- Һуғыштарҙа ҡатнашыусылар
- Копли миҙалы менән бүләкләнеүселәр
- Үлтереү ҡорбандары


text:
Белем көнө йортҡа тыныслыҡ теләйәсәктәр
Яңы уҡыу йылын республика мәктәптәре “Һинең йортоңа тыныслыҡ” тигән синыф сәғәте менән башлаясаҡ.
Матбуғат конференцияһында журналистарҙың һорауҙарына мәғариф министрлығы һәм башҡаланың мәғариф идаралығы белгестәре яуап бирҙе. Быйылғы уҡыу йылына Башҡортостанда 49 белем биреү учреждениеһы асыла.
Быйылғы 1-се сентябрь дүшәмбегә тура килә. Әммә мәғариф министрлығы вәкилдәре белем көнө һәр ваҡыттағыса оло байрамға әйләнер тип ышана. Балалар өсөн һәр мәктәптә класс сәғәттәре үтәсәк. Быйыл тәүге дәрес тыныслыҡ темаһына арнала.


text:
Фото:
Рөстәм Хәмитов: Беҙҙең бурыс эшсе һөнәренең абруйын күтәреү
Фото:
Башҡортостан Республикаһы Президенты Рөстәм Хәмитов Белем көнөндә Өфөнөң 52-се һөнәрселек-техник училищеһында булды, бында ул студенттар һәм уҡытыусылар, шулай уҡ Өфө моторҙар эшләү производство берекмәһенең ветерандары менән осрашты. Был уҡыу йорто ошо берекмә өсөн белгестәр әҙерләй.
Күп йәштәр училищеға республиканың иң эре заводында хеҙмәт династияһын дауам итеү өсөн ата-әсәләре артынан килә.
— Был уникаль предприятие, — тине Рөстәм Хәмитов, йәштәр менән аралашып. – Уҡыуҙы тамамлағас, унда эшләргә ниәтләгән йәштәр юлын дөрөҫ һайлаған. Һуңғы йылдарҙа эшсе белгеслектәренең абруйы төшөүе, һөнәри белем биреү системаһының нығытыуға мохтаж булыуы — икенсе эш.
Президент дөйөм техник предметтар һәм станоксылар әҙерләү кабинеттарын ҡараны, ашнаҡсы-кондитерҙар әҙерләү кластары менән танышты. Уҡытыусылар һәм студенттар электрон дәреслектәр, училище сайты һәм егеттәр практикала ҡулланған цифрлы идара итеү мөмкинлеге булған мини-станоктарҙы күрһәтте. Шундай станоктарҙың береһен Рөстәм Хәмитов шәхсән үҙе тикшереп ҡарай алды.
Училище эшләй башлағандан алып бында металл эшкәртеү буйынса 20 меңдән ашыу квалификациялы эшсе әҙерләнгән. Сығарылыш уҡыусыларының 85 проценты йыл һайын «ӨМЭПБ» асыҡ акционерҙар йәмғиәтенә эшкә урынлаша. Бөгөн бында 200 самаһы кеше белем ала. Улар токарь, механик йыйыу слесары, киң профилле станоксы, программа менән идара ителеүсе станоктар операторы, электр-газ менән иретеп йәбештереүсе, ашнаҡсы-кондитер һөнәрҙәренә эйә була. «ӨМЭПБ» йәмғиәтенең база предприятиеһы менән берлектә уҡыу-производство комплексы үҫеше нигеҙендә юғары технологиялы авиадвигателдәр етештереү өсөн квалификациялы эшселәр һәм белгестәр әҙерләү буйынса инновацион программа әҙерләнгән. Башлыса тап ошоноң арҡаһында 2008 йылда училище инновацион белем биреү программаларын индереүсе башланғыс һәм урта профессиональ белем биреү дәүләт мәғариф учреждениелары араһында үткән икенсе бөтә Рәсәй конкурсында еңеп сыҡҡан.
Бөгөн училищеның проблемалары ла етәрлек. Шуларҙың береһе – йәштәрҙең эшсе профессияларын үҙләштерергә теләмәүе.
— Совет заманында уҡыусылар контингенты күберәк ине, — ти училище директоры Иршат Ғәлимов. – Бөгөн иһә эшсе белгеслектәренең абруйы ҙур түгел. Йәштәр түләп булһа ла колледждарға һәм юғары уҡыу йорттарына уҡырға инергә тырыша. Беҙгә йыш ҡына башҡа уҡыу йортона инә алмағандар килә.
Шул уҡ ваҡытта хеҙмәт баҙарында эшсе профессияларға ихтыяж ҙур. Бик йыш шулай килеп сыға, түләүле юғары белем алған кешеләр эш таба алмай һәм эшсе һөнәре алыр өсөн училищеға килергә мәжбүр була.
Һөнәрселек-техник училищеларының беҙҙең көндәрҙәге икенсе проблемаһы– бюджет тәьминәтенең үтә түбән булыуында. Мәҫәлән, аҙ тәьмин ителгән ғаиләләрҙән булған уҡыусыларҙың туҡланыуына училищеның республика ҡаҙнаһынан алған дотацияһы көнөнә 10 һум 45 тин тәшкил итә. Был аҡсаға егеттәрҙе туҡландырып булмауы аңлашыла. Әйкәндәй, Волга буйы федераль округында һәм дөйөм алғанда бар ил буйынса дотацияның уртаса күләме күпкә юғарыраҡ. Әгәр шул уҡ колледждар һәм юғары уҡыу йорттары үҙҙәренең финанс проблемаларын бюджеттан тыш средстволар иҫәбенә хәл итә алһа, һөнәрселек училищеларының бындай мөмкинлеге юҡ. Бында түләүле төркөмдәр асып булмай, сөнки түләргә мөмкинлеге булғандар эшсе профессияға уҡырға теләмәйәсәк, ә колледж йәки вузға өҫтөнлөк бирәсәк.
Һуңғы арала училищела юғары квалификациялы кадрҙар йәлеп итеү проблемаһы ла бар. Әгәр совет заманында бында Өфө моторҙар эшләү берекмәһенең иң яҡшы мастерҙары уҡытһа, хәҙер уларҙың береһе лә бында килергә теләмәйәсәк. Заводта уртаса эш хаҡы 18 мең һумдан ашыу, ә училищела –биш мең самаһы. Һәм ике ставкаға эшләгәндә лә, ә училищелағы уҡытыусыларҙың күбеһе ошолай эшләргә мәжбүр, уларҙың эш хаҡы республика буйынса уртаса кимәлдәге эш хаҡынан күпкә кәм.
Эшсе белгеслектәренең абруйы төшөүе училище тамамлаусыларҙы көткән перспективалар менән дә аңлатыла. Уҡыуын тамамлаған йәш кеше заводҡа килгәс, тәүге арала ете меңдән әҙ генә күберәк эш хаҡы аласаҡ. Беҙҙең көндәрҙә был аҡсаға йәшәүе еңел түгел, ә ғаиләне ҡарауы бөтөнләй мөмкин булмаған хәл.
Иршат Ғәлимов әйтеүенсә, сове осоронда училище тамамлаусылар кәм тигәндә 90 һум алған. Ул ваҡыттағы хаҡтар менән бындай эш хаҡы юғары һаналған. Ә тәжрибәле, юғары квалификациялы эшселәргә иһә юғары белемле белгестәр хеҙмәте менән сағыштырғанда бер нисә тапҡырға күберәк түләнгән.
— Һөнәри белем биреү проблемалары Рәсәй Федерацияһы Дәүләт советының һәм Рәсәй Федерацияһы Президенты ҡарамағындағы Рәсәй иҡтисадын модернизациялау һәм технологик үҫтереү буйынса комиссияның берлектәге ултырышында ла әүҙем тикшерелде, — тине Рөстәм Хәмитов. – Был тема бар ил өсөн көнүҙәк һанала. Һәм бөгөн беҙҙең уртаҡ бурыс — эшсе профессияһының абруйын күтәреү һәм бында уҡырға килгән, һуңынан ил сәнәғәтен үҫтергән йәштәрҙең лайыҡлы тормошон тәьмин итеү.
Осрашыу һуңында Президент училище уҡыусыларына һәм уҡытыусыларына уҡыуҙа һәм эштә уңыштар теләне, уларҙың әлеге проблемаларының ҙур өлөшөн хәл итеүгә бөтә көсөн һаласағын белдерҙе.


text:
Музей
Музе́й — (грексә uouσeῖov —Музалар йорто) тарихи, матди һәм рухи мәҙәниәт ҡомартҡыларын йыйыу, өйрәнеү, һаҡлау һәм күрһәтеү эше менән шөғөлләнгән ойошма.
Башҡортостандың төп музейҙары:
- Археология һәм этнография музейы
- Республика Хәрби Дан музейы
- Республика хәрби комиссариатының Хәрби дан музейы
- Өфөләге С.Т. Аксаковтын йорт-музейы
- Василий Иванович Чапаев музейы
- 112-се (16-сы гвардия) башҡорт кавалерия дивизияһы музейы
- БР Геология һәм файҙалы ҡаҙылма байлыҡтар музейы
- М. В. Нестеров исемендәге Башҡорт дәүләт художество музейы
- Мәғарифтың үҫеш тарихы музейы
- Ағиҙел бассейны судоходствоһы тарихы музейы
- БР Эске эштәр министрлығы музейы
- БР Хәҙерге заман сәнғәте музейы
- Башҡортостан Республикаһының Милли музейы
- Лениндың Йорт-музейы
- Республика наркоконтроль музейы
Һылтанмалар[үҙгәртергә | вики-тексты үҙгәртергә]
- [1] Википедияла урыҫ телендә мәҡәлә
- [2] Башҡортостандың үҙ ирке менән Рәсәй дәүләтенә ҡушылыу сайты
- ике тәгәрмәсле арбаһы боронғораҡ? Интернет-газета


text:
Республика Президенты киң мәғлүмәт сараларының баш мөхәррирҙәренә төбәктә KPI системаһын ғәмәлләштереү тураһында һөйләнеФото: Олег Яровиков
Республика Президенты киң мәғлүмәт сараларының баш мөхәррирҙәренә төбәктә KPI системаһын ғәмәлләштереү тураһында һөйләне
Республика Президенты киң мәғлүмәт сараларының баш мөхәррирҙәренә төбәктә KPI системаһын ғәмәлләштереү тураһында һөйләнеФото: Олег Яровиков
Башҡортостан Президенты Рөстәм Хәмитов республика киң мәғлүмәт сараларының баш мөхәррирҙәре менән осрашыуҙа төбәктә KPI (һөҙөмтәлелектең төп күрһәткестәре) системаһының ҡайһы бер ауырлыҡтар менән булһа ла ғәмәлләштерелеүе хаҡында хәбәр итте.
— Был системаны ҡабул итмәгән һәм уның буйынса эшләргә теләмәгән кешеләр үҙ ҡарашын белдерә, — тине Рөстәм Хәмитов. – Уларҙың бер өлөшө китте, икенсеһе – аңына килде. Был мәсьәлә буйынса ниндәй ҙә булһа хәрәкәт бар, тип әйтергә була. Дүрт-биш күрһәткес менән эш итеү һәм улар өсөн яуап биреү еңеллерәк булыуын кешеләр аңлай башланы. Артабан был мәсьәлә буйынса ниндәй йүнәлеш алыуыбыҙ хаҡында фекер алыштыҡ, шуға күрә теманы ташламай үҫтерәсәкбеҙ. 2012 йыл һөҙөмтәләре буйынса билдәле бер ҡарарҙар ҡабул ителәсәк, төҙәтмәләр индереләсәк һәм 2013 йылда, шуларҙы иҫәпкә алып, эште дауам итәсәкбеҙ. Дөйөм алғанда, Рәсәй буйлап KPI системаһын яңы саҡ индерә башланылар, ә беҙ был форматта эшләй башланыҡ та инде. Рәсәйҙә был системаны Хөкүмәт кимәлендә ғәмәлләштергән беренсе төбәк булып торабыҙҙыр, моғайын.
Иҫегеҙгә төшөрәбеҙ, һөҙөмтәлелектең төп күрһәткестәре системаһы республиканың власть органдары эшмәкәрлегенә 2010 йылдың көҙөндә индерелә башланы.


text:
Төбәктә Рәсәйҙең нефть һәм газ комплексы өсөн импортты алмаштырыу пилот проекты ғәмәлгә ашырыласаҡ Фото: Олег Яровиков
Төбәктә Рәсәйҙең нефть һәм газ комплексы өсөн импортты алмаштырыу пилот проекты ғәмәлгә ашырыласаҡ
Төбәктә Рәсәйҙең нефть һәм газ комплексы өсөн импортты алмаштырыу пилот проекты ғәмәлгә ашырыласаҡ Фото: Олег Яровиков
ӨФӨ, 2015 йыл, 28 май. /«Башинформ» мәғлүмәт агентлығы, Эльвира Латипова/.
Сәнәғәтте үҫтереү фондының Эксперт советы һайлап алған импортты алмаштырыу производстволарын булдырыусы ун тәүге сәнәғәт проектының береһе Башҡортостанда тормошҡа ашырыласаҡ. Мәскәүҙең «Гипрогазоочистка» асыҡ акционерҙар йәмғиәте Башҡортостандың нефть эшкәртеү предприятиеһында көкөрт-водород газын эшкәртеү ҡулайламаһын сафҡа индерә. Ошо хаҡта фонд мәғлүмәттәренән билдәле булды.
«Гипрогазоочистка» ойошмаһының матбуғат хеҙмәтендә аңлатыуҙарынса, компания «Башнефть-УНПЗ» филиалында SmartSulf технологияһын ҡулланасаҡ. Был технология ҡорамалды уңайлы урынлаштырырға һәм көкөрттө таҙартмайынса алырға мөмкинлек бирәсәк. Яңы линия йылына 50 мең тоннаға тиклем көкөрт етештерәсәк, ә көкөрт газы ҡалдыҡтары бик аҙ — 0,5 процентҡа тиклем генә сығасаҡ.
Токсик көкөрт-водород газын хәүефһеҙ эшкәртеү республиканың экологияһы өсөн бик мөһим. Иҡтисадҡа әҙер продукт – элементар көкөрт кәрәк. Көкөрт химия, целлюлоза-ҡағыҙ, тау сығарыу тармаҡтарында һәм металлургияла ҡулланыла. Ул айырыуса ашламалар етештереүҙә киң файҙаланыла.
Фонд мәғлүмәттәре буйынса, модулле ҡулайлама 2018 йылдың аҙағында сафҡа индереләсәк. «Башнефть» компанияһында әйтеүҙәренсә, проектты 2017 йылға тамамлау планлаштырыла.
Сәнәғәтте үҫтереү фонды 2014 йылда Рәсәйҙең Сәнәғәт һәм сауҙа министрлығы башланғысы буйынса Рәсәйҙең технологик үҫеш фондын үҙгәртеп ҡороу юлы менән булдырылған.


text:
Төбәктә ваҡлап сауҙа итеү әйләнеше 5,6 процентҡа артҡан
Башҡортостанда ваҡлап сауҙа итеү әйләнеше ғинуар-ноябрь һөҙөмтәләре буйынса 564,2 миллиард һум тәшкил иткән. Был 2011 йыл күрһәткестәре менән сағыштырғанда 5,6 процентҡа күберәк, тип хәбәр иттеләр Федераль дәүләт статистика хеҙмәтенең Башҡортостан Республикаһы буйынса Территориаль органынан.
Был ваҡыт эсендә халыҡҡа 166,4 миллиард һумлыҡ түләүле хеҙмәттәр күрһәтелгән, үткән йылдағы күрһәткестәр менән сағыштырғанда был 0,7 процентҡа күберәк. Хеҙмәттәрҙең күпселек өлөшө коммуналь (21,9%) һәм транспорт (18,5%) хеҙмәттәренә тура килә.
Ваҡлап сауҙа итеүҙең абсолют күрһәткесе буйынса Башҡортостан Волга буйы федераль округында – икенсе, түләүле хеҙмәттәр күләме буйынса етенсе урын биләй.


text:
Быйыл йәй Өфөлә 11 пляж эшләйәсәк
ӨФӨ, 2016 йыл, 18 май. /«Башинформ» мәғлүмәт агентлығы, Гөлфиә Акулова/.
Баш ҡала һыу инеү миҙгеленә әҙерләнә. Өфө хакимиәте сайтында хәбәр ителеүенсә, быйыл йәй ҡала биләмәһендә 11 ял итеү урыны билдәләнгән.
Киров районында йәшәүселәр Ағиҙел йылғаһы буйында урынлашҡан «Бельский» һәм «Ҡояшлы» пляждарында ял итә ала. Октябрь районы халҡы өсөн Ҡариҙел буйында «Сипайлово Сочиһы» һәм «Ҡояш яры», Калинин районында «Шарлауыҡ» һәм «Ҡомло» пляждары, Йылы күл янында — «Ожмах яры» һәм «Гольфстрим», Дим районында «Матур» һәм «Карьер» ял итеү урындары асыла.
Өфө хакимиәте 25 майға тиклем халыҡ күпләп ял иткән урындарҙа талпанға ҡаршы эшкәртеү үткәрергә, тыйыусы билдәләр һәм яҙыуҙар ҡуйырға ҡушты. Ҡотҡарыусылар 31 авгусҡаса дежур итәсәк. Пляждар 1 июнгә әҙер булырға тейеш.


text:
Башҡорт опера театрының «Геракл» спектакле Мәскәүҙәге фестивалдә күрһәтелә Фото: Олег Яровиков
Башҡорт опера театрының «Геракл» спектакле Мәскәүҙәге фестивалдә күрһәтелә
Башҡорт опера театрының «Геракл» спектакле Мәскәүҙәге фестивалдә күрһәтелә Фото: Олег Яровиков
ӨФӨ, 2016 йыл, 3 октябрь. /«Башинформ» мәғлүмәт агентлығы, Ләйлә Аралбаева/.
Башҡорт дәүләт опера һәм балет театрының «Геракл» спектакле Мәскәүҙә «Видеть музыку» I музыкаль театрҙар фестивалендә күрһәтелә. Иртәгә, 4 октябрҙә, Е.Колобов исемендәге «Яңы опера» театры сәхнәһендә Г.Ф.Генделдең операһы ҡуйыла. Спектаклде «Алтын битлек» Милли театр премияһының эксперт советы ла ҡарай.
Режиссер Георгий Исаакян үҙенең социаль селтәрҙәге битендә былай тип яҙҙы: «Мәскәү театрҙарына ҡунаҡсыллыҡтары өсөн рәхмәт белдерәм: был аҙнала улар фестивалдә ҡатнашыусылар үҙ сәхнәһендәге кеүек уйнаһын өсөн барыһын да эшләне. Киләһе аҙнала Екатеринбург, Өфө, Иркутск ҡалаларынан ҡунаҡтар көтәбеҙ».
Фестивалгә илдең 27 музыкаль театрынан: Дондағы Ростовтан, Краснодарҙан, Кузбастан, Башҡортостандан, Карелиянан, Ҡырым Республикаһынан, Яҡутстандан, Свердловск музыкаль комедия театрынан артистар, Б.Покровский исемендәге камера музыкаль театрҙары (Мәскәү) һәм башҡа ижади коллективтар килде. Баш ҡалала 40 спектакль күрһәтелә. Фестивалде ойоштороусы — Музыкаль театрҙар ассоциацияһы. Спектаклдәрҙең афишаһы Музыкаль театрҙар ассоциацияһының рәсми сайтында бирелгән.


text:
Рөстәм Хәмитов Рәсәйҙең Дәүләт Думаһы депутаттары менән осраштыФото: Андрей Старостин
Рөстәм Хәмитов Рәсәйҙең Дәүләт Думаһы депутаттары менән осрашты
Рөстәм Хәмитов Рәсәйҙең Дәүләт Думаһы депутаттары менән осраштыФото: Андрей Старостин
28 февралдә Республика йортонда Башҡортостан Президенты Рөстәм Хәмитов Рәсәй Дәүләт Думаһының Физик культура, спорт һәм йәштәр эштәре буйынса комитеты рәйесе Игорь Ананских, Дәүләт Думаһы депутаттары Николай Валуев һәм Рима Баталова менән эш осрашыуы үткәрҙе. Осрашыуҙа балалар-үҫмерҙәр һәм профессиональ спортты, олимпия һәм паралимпия хәрәкәтен үҫтереү мәсьәләләре тикшерелде, тип хәбәр иттеләр республика башлығының матбуғат хеҙмәтенән.
Башҡортостан Президенты балалар спортын үҫтереүгә күберәк ресурстар бүлеү кәрәклеге хаҡында әйтте. Уның фекеренсә, профессиональ клубтарға бүленгән аҡса күләме балалар спортына йүнәлтелгән средстволарҙан бер нисә тапҡырға күберәк.
Башҡортостанда спортсыларға һәр ваҡыт ярҙам күрһәтелде һәм бындай позиция киләсәктә лә һаҡланып ҡаласаҡ, тип билдәләне Президент.
— Беҙ шундай ҡарарға килдек: үҙебеҙ өсөн ҡайһы бер төп спорт төрҙәрен һайлап алып, барлыҡ көстө шунда йүнәлтәсәкбеҙ. Бындай спорт төрҙәре тәү сиратта финансланасаҡ. Һөҙөмтәләр ҙә юҡ түгел. Әлеге ваҡытта 2014 йылда үтәсәк Ҡышҡы уйындарға әҙерлек бара. Беҙҙә спортсылар күп түгел, әммә «йондоҙҙар» бар. Хоккей, шорт-трек, сноуборд кеүек спорт төрҙәренә ярҙам итәсәкбеҙ. Спортсыларыбыҙ бар, тимәк, һөҙөмтәләр ҙә булыр, тип ышанам, — тине Рөстәм Хәмитов.
Рәсәй Дәүләт Думаһының Физик культура, спорт һәм йәштәр эштәре буйынса комитеты рәйесе Игорь Ананских журналистарға хәбәр итеүенсә, Рөстәм Хәмитов менән осрашыу барышында балалар-үҫмерҙәр спортын һәм, ғөмүмән, спортты үҫтереү мәсьәләләре тикшерелде.
— Был йәһәттән позицияларыбыҙ уртаҡ. Һөҙөмтәләргә тиҙерәк өлгәшеү өсөн бергәләп эшләү мөһим. Бөгөнгө көндә балалар спортына дәүләт тарафынан айырыуса иғтибар бүленә, сөнки балалар спорты – ул сәләмәт йәшәү рәүешен, спортты популярлаштырыу һәм, һөҙөмтә булараҡ, Олимпия миҙалдарына өлгәшеү. Шуға күрә был йүнәлештә беҙҙең ҡараштар тап килә, — тип белдерҙе депутат.
Осрашыу тураһында тулыраҡ мәғлүмәт Башҡортостан Президентының рәсми сайтында урынлаштырылған.


text:
Башҡорттар Ҡоролтайына йыйылған делегаттар 11 секция эшләйәсәк
Улар араһында башҡорт телен, мәҙәниәтен һаҡлау кеүек мәсьәләлрҙән тыш милләтте тергеҙеү йәһәтенән башҡа проблемалар ҙа ҡарала.
Ә билдәле философ, ғалим Фәнил Фәйзуллин Ҡоротайҙа дәүләтселек темаһын күтәреү кәрәк тип иҫәпләй. Мәскәүҙең власть вертикален нығытыуы һөҙөмтәһендә конституциялағы суверенитет төшөнсәһе лә юҡҡа сыҡты.
Былай барһа демократик федерализмдан унитарлыҡҡа оҙаҡламай барып етәсәк Рәсәй, тип белдерҙе философ Фәнил Фәйзуллин.


text:
Фото:
Рөстәм Хәмитов Стәрлетамаҡ спирт-араҡы комбинатын техник яҡтан ҡайтанан йыһазландырыуға баһа бирҙе
Фото:
Йома, 28 декабрҙә, Башҡортостан Президенты Рөстәм Хәмитов Стәрлетамаҡҡа эш сәфәре барышына урындағы спирт-араҡы заводында булды. «Башспирт» асыҡ акционерҙар йәмғиәте филиалы булған заводта быйыл ҙур яңыртыу эштәре үткәрелгән.
Республика Прездентына бында иген ҡабул итеү, уны һаҡлау һәм эшкәртеү буйынса автоматлаштырылған комплекс төҙөлөүе хаҡында һөйләнеләр. Рөстәм Хәмитов иген эшкәртеү күләмдәре менән ҡыҙыҡһынды. «Башспирт» асыҡ акционерҙар йәмғиәте етәксеһе Николай Князев һүҙҙәренсә, яңыртыу эштәре үткәрелгәндән һуң предприятие тәүлегенә 180 тоннаға тиклем иген эшкәртә. Һатып алыу хаҡына килгәндә, бер тонна иген комбинатҡа 6800 һумға төшә.
Башҡортостан Президентына һөйләүҙәренсә, реконструкция сиктәрендә автоматлаштырылған ҡаҙанлыҡтың ҡеүте лә арттырылған. Шулай уҡ комбинатта йылғаға ағыҙыласаҡ һыуҙы таҙартыу буйынса заманса ҡорамалдар булдырылған. Заводты техник яҡтан ҡайтанан йыһазландырыу буйынса барлыҡ ҡорамалдар үҙебеҙҙең илдә етештерелгән.
Производствола үткәрелгән яңыртыу эштәре комбинаттың етештереү ҡеүәтен тәүлегенә 3000 декалитр спирттан 7300 декалитрға тиклем арттырыу мөкинлеген биргән. Инвестицияларҙың дөйөм күләме яҡынса 700 миллион һум тәшкил иткән.


text:
Башҡортостандың район һәм ҡала башлыҡтары Өфө предприятиелары эше менән таныша
Башҡортостан Республикаһы муниципаль райондары һәм ҡала округтары хакимиәт башлыҡтарының семинарында ҡатнашыусылар бөгөн республикабыҙ баш ҡалаһының бер нисә предприятиеһын ҡараясаҡ.
Өфө хакимиәтенең мәғлүмәт-аналитика бүлегенән “Башинформ”ға хәбәр итеүҙәренсә, семинарҙа ҡатнашыусылар өс төркөмгә бүленгән. Шуның беренсеһе “Ҡаланы таҙартыу буйынса махсус хужалыҡ”, “Уфагорсвет” муниципаль унитар предприятиеларын,”Башсервис Н2О”, “Тәҙрәләр галереяһы”, “Полекс-Урал” һәм “Полимер” яуаплылығы сикләнгән йәмғиәттәре эшмәкәрлеге менән танышасаҡ.
Икенсе һәм өсөнсө төркөм төрлө маршрут буйынса “7-се икмәк заводы”, “Лак-буяу материалдары”, “Максимовка сусҡасылыҡ комплексы”, “Ҡош-ҡорт ҡураһы” яуаплылығы сикләнгән йәмғиәттәрен һәм Ҡаты көнкүреш ҡалдыҡтары полигонын ҡарарға иҫәп тота.


text:
Өфөлә 10 мең машинаның техник торошо тикшереләсәк
Өфөлә бөтә үҙйөрөшлө техниканы генераль ревизия көтә. Предприятиелар, учреждениелар һәм граждандарға 10 меңдән ашыу машинаны тикшереүгә әҙерләргә кәрәк. Был хаҡта ҡала хакимиәте башлығында үткән оператив кәңәшмәлә Өфө буйынса Үҙйөрөшлө машиналарҙың һәм башҡа төр техниканың техник торошон күҙәтеү буйынса дәүләт инспекцияһы начальнигы Рифат Ҡорбанов хәбәр итте.
Тикшереү 30 июнгә тиклем барасаҡ. Өфөлә 1,5 мең самаһы трактор һәм шул сама уҡ тағылмалар, 5,5 мең юл-төҙөлөш машиналары, 1,7 мең ҡаргиҙәр тикшереләсәк.
Рифат Ҡорбанов һүҙҙәренсә, былтыр Өфөлә теркәлгән үҙйөрөшлө техниканың 68 проценты бындай тикшереүҙе уңышлы үткән. Өфө ҡалаһының Торлаҡ хужалығы идаралығы, «Өфөводоканал» муниципаль унитар предприятиеһы, Өфөнөң Дим, Совет, Ленин райондарының төҙөкләндереү буйынса район идаралыҡтары машиналарының торошо иң яҡшыһы тип табылған. Өфөнөң Киров районындағы «Асыҡ икмәк продукттары комбинаты» асыҡ акционерҙар йәмғиәтендә һәм Калинин районындағы «Русджам Өфө» яуаплылығы сикләнгән йәмғиәтендә үткәрелгән техник тикшереү ҡәнәғәтләнерлек түгел тип билдәләнгән.


text:
Сәйетбаба ауылында Жәлил Кейекбаев тураһында фәнни-ғәмәли конференция үтәсәк
19 ноябрҙә Ғафури районының Сәйетбаба ауылында башҡорт төркиәтсеһе, телсе, яҙыусы, профессор Жәлил Кейекбаевтың тыуыуына 100 йыл тулыуға арналған фәнни-ғәмәли конференция үтәсәк. Конференцияла башҡорт теле һәм әҙәбиәте уҡытыусылары ҡатнашасаҡ. Был форум профессор юбилейына арналған сараларҙың аҙаҡҡыһы буласаҡ.
Конференция сиктәрендә форум делегаттары «Сәйетбаба» тарихи-мәҙәни үҙәге ҡарамағындағы Ҡаранйылға ауылында урынлашҡан ғалим музейына һәм Жәлил Кейекбаев исемендәге урта мәктәпкә барасаҡ.
— Уғаса районда башҡорт теле һәм әҙәбиәте уҡытыусыларының конференцияһы үтәсәк, — тине Рәүилә Лоҡманова. – Унда уҡытыусылар ғына түгел, уҡыусылар ҙа сығыш яһаясаҡ. Презентациялар, альбомдар, стендтар әҙерләнә.
Был хаҡта «Башинформ» агентлығына «Сәйетбаба» башҡорт тарихи-мәҙәни үҙәге методисы Рәүилә Лоҡманова хәбәр итте.


text:
Башҡортостан рәссамы ТӨРКСОЙ конкурсында еңеүсе булды
ТӨРКСОЙ Мәҙәниәт министрҙары Даими Советы ултырышы саралары сиктәрендә Акдениз университетының «Ольбия» күргәҙмәләр залында билдәле төрөк рәссамы Осман Хамди Бей иҫтәлегенә арналған ТӨРКСОЙ рәссамдарының XIII Халыҡ-ара ижади лабораторияһы картиналары күргәҙмәһе ойошторолдо.
Традиция буйынса унда ҡатнашыусылар иҫәбенән еңеүсе һайланды, һәм унда Башҡортостандан рәссам Земфира Ғәлимова еңеүгә өлгәште.
Һынлы сәнғәтте үҫтереүгә индергән өлөшө өсөн ТӨРКСОЙ-ҙың махсус премияһына Черногориянан рәссам Радун Марсенич лайыҡ булды.
Университеттың мәҙәниәт үҙәгендә ТӨРКСОЙ Йәштәр камерный оркестры концерты үтте, уның составында Башҡортостандан йәш музыканттар Анна Николаева менән Лилиә Ғиләзетдинова уйнаны.


text:
Силәбе өлкәһе картаһына башҡорт ауылы исеме ҡайтарылды
Көньяҡ Урал Закондар сығарыу Йыйылышы депутаттары Силәбе өлкәһе губернаторы Петр Суминдың яңы, дөрөҫөрәге, иҫке яңы тораҡ пункты — башҡорт ауылы Арыҡты тергеҙеү тураһында ҡарарын хупланы. "Доступ" өлкә яңылыҡтар агентлығы хәбәр итеүенсә, был атама Силәбе өлкәһе картаһынан 30 йылдан ашыу элек алып ташланған. Иҫке яңы ауылға йәшәргә килеүсе тәүге кеше Мөхәмәтйән Латипов әйтеүенсә, 1977 йылда Арыҡ "перспективаһыҙ" ауыл тип таныла: халҡын район үҙәгенә күсерәләр, ә ауылды ер менән тигеҙләп, һөрөнтө ер итәләр.
Ҡәбер таштары һәм ғәрәп телендәге яҙыуҙары менән иҫке зыярат ҡына тейелмәй ҡала. Уға бульдозерҙарҙың һоҫҡоһо күтәрелмәй.
Мөхәмәтйән Латипов үҙе, пенсияға сыҡҡас, бында килгән. Беренсе йылды ҡатыны менән буржуйкалы армия палаткаһында йәшәйҙәр, һуңынан төҙөлөш вагонын килтереп, йорт һала башлайҙар.
Тик бына теркәлә алмай оҙаҡ ҡына ҡаңғыралар: хоҡуҡ һаҡлау органдарының дәлиле төплө: тораҡ пункты юҡ — прописка ла юҡ. Шул арала уларҙың хужалығы ла барлыҡҡа килә — пар менән йылытылған үҙ йорттары, мунсаһы, 360 гектар ер, ике трактор, йәшелсә һәм иген һаҡлағыстар, тиҫтәләгән һыйыр, йөҙҙән ашыу һарыҡ, тауыҡ, өйрәк һәм күркәләр.
Етмәһә, фермер тормошо алып барғанда Латипов йортона ҡырсынташ юл һала, электр тапшырыу линияһы үткәрә, үҙ подстанцияһын төҙөп ҡуя һәм хатта үҙе — үҙ ҡулдары менән — Бөйөк Ватан һуғышында һәләк булған ауылдаштары хөрмәтенә монумент төҙөй.
Ата-бабалары йортонда йәшәүҙәрен законлаштырыу өсөн арыҡтар күп тапҡырҙар төрлө инстанциялар буйлап йөрөй, ҡасаба, ә һуңынан район хакимиәте рөхсәтен ала. Эш губернаторға килеп терәлә, төбәк башлығы һынатмай — ауылды тергеҙеү кәрәклеге менән килешә. Һәм бына, ахыр килеп, "перспективаһыҙ" ауылға йән өргән арыҡтарҙың хыялы тормошҡа аша — Беренсе май байрамы алдынан депутаттар уны рәсми рәүештә тереләр сафына ҡайтарыу өсөн берҙәм тауыш бирҙеләр.


text:
Йәштәр көнө менән!
Бөгөн Рәсәйҙә Йәштәр көнө билдәләнә. Ошо айҡанлы Башҡортостан Республикаһы Президенты Мортаза Рәхимов йәштәргә ҡотлау ебәрҙе. Унда шулай тиелә:
«Ҡәҙерле дуҫтар! Һеҙҙе бик матур байрам – Йәштәр көнө менән ихлас ҡотлайым! Ул йәшлек, матурлыҡ, дәрт һәм өмөт символы булып тора, сөнки Тыуған илебеҙҙең киләсәге, уның сәскә атыуы һәм именлеге тап һеҙгә һәм һеҙҙең эшмәкәрлегегеҙгә бәйләнгән!
Башҡортостан халҡының сирегенән ашыуын йәштәр тәшкил итә. Бөгөн ул һәр яҡлап белем, ныҡышмалылыҡ һәм эшкә һәләтлелек талап итеүсе оло тормошҡа аяҡ баҫа. Шуныһы ҡыуаныслы, йәштәрҙең инициативалылығы, новаторлыҡ идеялары арҡаһында республикабыҙ даими үҫешә, матурая һәм замансараҡ була бара. Йәш быуындың иң яҡшы вәкилдәре Бөтә Рәсәй һәм халыҡ-ара ғилми, ижади конкурстарҙа, олимпиадаларҙа, проекттарҙа, күргәҙмәләрҙә һәм ярыштарҙа ҙур уңыштарға өлгәшә.
Беҙҙә йәштәрҙең һәр яҡлап, интеллектуаль һәм рухи үҫеше өсөн бөтә шарттар булдырылған. «Йәштәр – Башҡортостан Республикаһының стратегик ресурсы» концепцияһы ҡабул ителгән һәм тормошҡа ашырыла. Сифатлы белем алыу өсөн мөмкинлектәр киңәйә. Балалар һәм йәштәр йәмәғәт ойошмалары, үҫмерҙәр клубтары һәм үҙәктәре әүҙем эшләй. Йәш ғаиләләргә ярҙамға ҙур иғтибар бирелә. Быйыл Беренсе башҡорт йәштәре ҡоролтайы үткәреү әһәмиәтле ваҡиға булды, ул, һис шикһеҙ, республика тарихына инеп ҡаласаҡ.
Ҡәҙерле егеттәр һәм ҡыҙҙар! Йәштәр көнөндә һеҙгә киләсәгегеҙ бәхетле һәм ижади, изге уйҙар һәм ҡыҙыҡлы эштәр менән тулы булыуын теләйем. Ныҡлы һаулыҡ һәм именлек, ижади үҫеш, бөтмәҫ дәрт һәм рух күтәренкелеге Һеҙгә.
Беҙ һеҙҙең менән ғорурланабыҙ һәм һеҙгә ышанабыҙ!
Башҡортостан Республикаһы Президенты М.Рәхимов».


text:
Баш ҡалала Туған тел көнө билдәләнәсәк
Кесе йома, 21 февралдә, Өфөлә Халыҡ-ара туған тел көнөнә арналған байрам үтә. Сараны Башҡортостан Республикаһының ЮНЕСКО эштәре буйынса комитеты ойоштора. Байрам Өфөнөң 39-сы гимназияһында – ЮНЕСКО-ның ассоциацияланған мәктәбендә үтәсәк. Туған тел көнөнә арналған байрам кисәһе шулай уҡ Башҡорт дәүләт филармонияһында ла үткәрелә. Уны ойоштороусылар булып Бөтә донъя башҡорттары ҡоролтайы һәм БР Халыҡтар дуҫлығы йорто сығыш яһай, тип хәбәр иттеләр төбәктең ЮНЕСКО эштәре буйынса комитетынан.


text:
БР Үҙәк һайлау комиссияһы 8-800-347-54-54 телефоны буйынса ҡыҙыу линия ойошторҙо
2012 йылдың 27 февраленән Башҡортостан Республикаһының Үҙәк һайлау комиссияһы һайлаусылар менән «ҡыҙыу линия» ойоштора. 8-800-347-54-54 һандары аша күп каналлы телефонға бушлай шылтыратып, һайлаусылар бөтә һорауҙарына ла төплө яуап ала аласаҡ.
Ойоштороусылар тауыш биреү мәсьәләләре буйынса һайлаусылар һәм һайлау процесында ҡатнашыусы башҡа кешеләр менән тығыҙ хеҙмәттәшлек итеүҙе төп маҡсаты итеп алған. Республика Үҙәк һайлау комиссияһы ағзалары Башҡортостан ҡалалары һәм райондарындағы һайлау комиссиялары эшмәкәрлегенә бәйле һәр төрлө мәсьәләләр, тауыш биреү, күҙәтеүселәрҙең хоҡуҡи статусы тураһындағы теге йәки был мәғлүмәтте аныҡлау буйынса граждандар мөрәжәғәттәренә яуап бирәсәк.
Уҙған һайлауҙар осорондағы «ҡыҙыу линия» үткәреү тәжрибәһе уның һайлау процесында ҡатнашыусылар араһында ҙур һорау менән ҡулланыуын раҫлай.
Хәтерегеҙгә төшөрәйек, БР Үҙәк һайлау комиссияһы сайтының төп порталында (http://www.bashkortostan.izbirkom.ru/) һайлаусыларға ярҙамға «Үҙ участкаңды тап» тип аталған махсус баннер ҡуйылған.
Эш көндәрендә «ҡыҙыу линия» — сәғәт 9-ҙан киске 6-ға тиклем, ә 4 мартта иртәнге 8-ҙән киске 8-гә тиклем эшләйәсәк.


text: Ул ,,Тылсымлы бал ҡорто,, маркаһы менән һатыуға сығарыла. Бал нигеҙендә әҙерләнгән шампунь, крем, йыуыныу һәм шулай уҡ һауыт-һаба таҙартыусы гельдәрҙе республика умартасылыҡ һәм апитерапия үҙәгенең махсуслаштырылған сауҙа нөктәләренән һатып алырға мөмкин. ,,Тылсымлы бал ҡорто,, шулай уҡ Ханты-Мансы республикаһы, Төмән өлкәләрендә һатыуға сығарылған, тиҙҙән Рәсәйҙең Матрица, Пятерочка кәштәләрендә лә барлыҡҡа килеүе ихтимал. Белгестәр әйтеүенсә, хаҡтар уртаса алғанда ҡиммәт түгел. Мәҫәлән, шампундең хаҡы 40-60 һум. Бар тауар сифатлы тәбиғи материалдарҙан етештерелгән. Яңы төр продукция Германияла уҙғарылған ,,Йәшел аҙна,, күргәҙмәһендә лә урын аласаҡ. Әле умартасылыҡ һәм апитерапия үҙәге белгестәре Берлинға юлланды. Донъяға билдәле агросәнәғәт форумы 17-се ғинуарҙа эш башлай.


text:
Рөстәм Хәмитов Телин (Ҡытай Халыҡ Республикаһы) ҡалаһы мэры менән осрашты
18 майҙа Башҡортостан Президенты Рөстәм Хәмитов Ляонин провинцияһында (Ҡытай Халыҡ Республикаһы) Телин ҡала округы мэры Лин Кванг менән осрашты, тип хәбәр иттеләр республика башлығының матбуғат хеҙмәтенән.
Осрашыу барышында уртаҡ хеҙмәттәшлек перспективалары тураһында фекер алыштылар, атап әйткәндә, Башҡортостанда нефть быраулау өсөн ауыр ҡорамалдар етештереү буйынса Рәсәй-Ҡытай заводының төҙөлөш проекты, уны Телинда урынлашҡан «Хайчен Нефтемаш» компанияһы сығара.
— Беҙ уртаҡ проекттарҙы ғәмәлгә ашырғанда компанияларыбыҙҙың хеҙмәттәшлеген хуплаясаҡбыҙ, — тине Лин Кванг. — Был проект – ул Башҡортостан Республикаһы менән хеҙмәттәшлек итеү өсөн башланғыс нөктә, иҡтисади яҡтан үҙ-ара килешеп эш итеүҙе киңәйтеү өсөн артабан делегациялар менән алмашыуға ышанабыҙ.
— Ҡытай уҙаҡташтары менән хеҙмәттәшлекте үҫтереү беҙҙең өсөн мөһим. Тәүге аҙым яһалған һәм беҙгә артабан да барырға кәрәк, — тине Рөстәм Хәмитов.
Телин – Ҡытайҙың Ляонин провинцияһындағы ҡала, Ҡытайҙа нефть машиналары эшләү һәм металлургия буйынса иң эре үҙәк. Телин шулай уҡ үҫешкән ауыл хужалығы һәм экологик туризм менән билдәле.


text:
«НефАЗ» автобустары Рәсәйҙең 65 төбәгендә эшләй
2010 йылда ҡулланыусыларға 855 «НефАЗ-5299» пассажир автобусы оҙатылды. Башҡортостандан тыш, был автобустар менән файҙаланыусы төп төбәктәр булып Санкт-Петербург, Хабаровск, Екатеринбург, Һамар, Силәбе, Иркутск ҡалалары, Белгород һәм Кемерово өлкәләре, Краснодар һәм Пермь крайҙары, Татарстан тора. Ә, дөйөм алғанда, «НефАЗ» автобустарын Рәсәйҙең 65 төбәгендә файҙаланалар.
Төньяҡ баш ҡала былтыр НефАЗ автобустарын һатып алыу буйынса лидер булып торҙо. Шуның менән бәйле предприятиела Нефтекама автозаводына Башҡортостан Республикаһының Санкт-Петербургтағы Даими вәкиллеге, атап әйткәндә, уның етәксеһе Риф Сәхәбетдинов күрһәткән ярҙамды айырып билдәләйҙәр. Уның тырышлығы менән Петербург Хөкүмәтен һәм транспорт компаниялары етәкселәрен Башҡортостан автобустары менән таныштырыуҙар ойошторолдо. Шулай итеп, предприятие өсөн был стратегик төбәккә үтеп инеү – берлектәге эш һөҙөмтәһе.


text:
Азамат Илембәтов: «Башҡортостан 2011 йылды уңышлы тамамлай»
Сәнәғәт производствоһы индексы Башҡортостанда Рәсәй буйынса уртаса күрһәткестән ике тапҡырға юғарыраҡ.
— Сәнәғәт етештереү индексы былтырғыға ҡарата әле 110 процентҡа тиң, был Рәсәй буйынса уртаса күрһәткескә ҡарағанда ике тапҡырға юғарыраҡ, — тине Башҡортостан Республикаһы Хөкүмәте Премьер-министры Азамат Илембәтов «Ижтимағи электрон гәзит» уҡыусылары менән онлайн-конференция барышында.
Премьер-министрға тиҫтәләгән һорау килде, беренсе һорау республиканың 2011 йылды нисек тамамлауына бәйле ине. Азамат Илембәтовтың әйтеүенсә, дөйөм алғанда йыл насар түгел, иҡтисадтың бөтә тармағында ла, социаль өлкәлә лә уңыштар бар. Сәнәғәттең ярайһы етеҙ темпта үҫешеүен билдәләп, Премьер-министр ауыл хужалығындағы хәлдәрҙе лә һүрәтләп китте. Уның һүҙҙәренсә, 3,2 млн тонна самаһы иген уңышы йыйып алынған, йыл ярымлыҡ, хатта ике йыллыҡ мал аҙығы запасы тәьмин ителгән.
— Былтыр ниндәй ҡоролоҡ булғанын, орлоҡ, ашламаларҙың запасы аҙ булып, ниндәй ауыр шарттарҙа сәсеү кампанияһын башлағаныбыҙҙы хәтерләйһегеҙҙер, ләкин ауыл хужалығы етештереүселәренә ваҡытлы ярҙам күрһәтелеүе арҡаһында сәсеү кампанияһын уңышлы атҡарып сыға алдыҡ, — тине Азамат Илембәтов, һәм уңышты йыйып алыу өсөн дә, ауыл хужалығы продукцияһын һатыу өсөн дә ваҡытлы һәм һөҙөмтәле саралар күрелеүен билдәләп китте.
Премьер ауыл хужалығындағы хәлдәрҙең ярайһы тотороҡланыуын һәм 2012 йылда ҙурыраҡ уңыштарға өлгәшеү өсөн бөтә мөмкинлектәр ҙә булыуын һыҙыҡ өҫтөнә алды.
Төҙөлөшкә килгәндә, Азамат Илембәтов 2 млн квадрат метрҙан ашыу торлаҡты сафҡа индереү буйынса план үтәлеүен һәм күп осраҡта быға шәхси торлаҡ төҙөлөшө иҫәбенә өлгәшелеүен билдәләп, киләһе йылда эконом класындағы күп ҡатлы йорттар төҙөү күләме арттырыласаҡ, тип хәбәр итте.
Социаль өлкәлә республика адреслы инвестицион программаһының 15 млрд һумдан ашыу суммаһы үҙләштерелгән. Был аҡса мәктәптәр, балалар баҡсалары, юлдар һәм башҡа социаль инфраструктура объекттары төҙөлөшөнә йүнәлтелгән.
— Ғөмүмән, беҙ киләсәккә оптимизм менән ҡарайбыҙ. Йыл ябай булманы, әммә аныҡ уңыштарыбыҙ һәм алға китеш бар, — тип һығымта яһаны Азамат Илембәтов.


text:
Автор: Ишмурзина Лилия Мансуровна. Воспитатель МДОБУ д/с "Снегурочка". г Сибай, республика Башкортостан ( әҙерлек төркөмө өсөн).
Маҡсат: Балаларҙы башҡорт халҡының йолалары һәм ғөрөф ғәҙәте менән таныштырыу; туған телгә һөйөү һәм ихтирам тәрбиәләү.
Борон – борондан мосолмандар тормошта иң мөһим ваҡиғаларҙы ихлас күңелдән байрамса билдәләп үтә торған булғандар. Науруз байрамы ла шундай йолаларҙың береһе. “науруз” – фарсы һүҙе, “яңы көн” тигәнде аңлата, төн менән көндө яҙғы тигеҙләшкән осорона тап килә.
(сәхнә алдында бәләкәй ҡыҙ өләсәһе менән)
Ҡыҙ гәзит уҡый: (белдереү)
- Өләсәй, һин йәш саҡта был байрамды үткәрә торғайнығыҙмы?
Өләсәй:
- Үткәрмәгән ҡайҙа ул. Үткәргәндә лә нисек үткәрә торғайныҡ. Науруз байрамына халыҡ алдан әҙерләнә торған ине. Уйын төрҙәрен уйлай, һәр өйҙә һый әҙерләнә. Бигерәктә бойҙай ашамлыҡтарына өҫтөнлөк бирелә, сөнки бойҙай аштың иң өлкәне.
Ҡыҙ:
- Ә Науруз тигән һүҙ нимәне аңлата?
Өләсәй:
- Науруз – яңы көн тигәнде аңлата . Ғалимдар фекеренсә төрки халыҡтары беҙҙең эраға тиклем мең йылдар элек үк Науруз байрамын үткәргәндәр. Эй күңелле үтә торғайны был байрамдар: күпме йыр, бейеү, ярыштар үткәрелә ине. Ил – йортҡа тыныслыҡ , ҡырҙарға мул уңыш , мал –тыуарға үрсем теләйҙәр ине. Бер береһенә изге теләктәр әйтәләр ине.
Эй, балам, ниңә мин быларҙы һиңә һөйләп торам әле. Әйҙә минең менән, минең йәшлеккә бер аҙым яһайыҡ.
(йәйләү. Байрамға әҙерлек бара, тирмән тарталар, ти бешә, бауырһаҡ бешерәләр. Ҡыҙҙар урындыҡҡа әҙер ризыҡтарҙы ашъяулыҡҡа ҡуялар, ғамаҡлайҙар).
- -Науруз йылға баш булыр,
- Бойҙай башҡа баш булыр,
- Бойҙай уңһа аш булыр
- Уңмаһа аш таш булыр,
- Йылдың башы уң булһын
- Ризығы муң булһын
- Игендәр шашып уңһын
- Ҡаҙандар ташып торһон
- Бир хоҙай көндөн һилен,
- Донъялар булһын имен.
Сәхнәгә ҡыҙҙар, малайҙар төркөм булып инәләр. Бер малайҙың ҡулында ҡолға.
1-се бала:
Йыйылығыҙ, йыйылығыҙ барығыҙ!
Науруз етте, Науруз етте белегеҙ!
Наурызсылар килде һеҙгә,
Ни һөйөнсө бирерһегеҙ?!
2-се бала:
Ас ишеген керәбеҙ
Науруз әйтә киләбеҙ
Хәйер доға ҡылабыҙ
Аш- һыу көтөп торабыҙ.
Бергә: Науруз мөбәрәк булһын, яңы йылығыҙ ҡотло булһын.
(Әбей, бабай өйҙә)
- Әссәләмәғәләйүм! (ҡуш ҡуллап күрешәләр)
Әбей:
- Рәхим итегеҙ, балалар! Науруз ҡотло булһын!
Ҡыҙ:
- Килә Науруз, даулап, шаулап
- Бәхет шатлыҡтар яулап,
- Науруз мөбәрәк булһын
- Яңы йылығыҙ ҡотло булһын.
Әбей:
- ҡаҙҙар ҡанат бирһен
- Торналар аяҡ бирһен
- Ҡыҙҙарым ҙур үҫегеҙ
- Кейәүгә сығып китегеҙ.
(балаларға бауырһаҡ бирә)
Малай:
- Науруз хаҡы бер алтын
- Ҡарама алтан – йотан,
- Ҡараһаң , бир ике алтын
- Науруз мөбәрәк булһын.
(бабай балаларға ваҡ аҡса бирә)
Бергә:
- Науруз әйттек беҙ һеҙгә,
- Хаҡын бирегеҙ беҙгә:
- Йәшегеҙ етһен йөҙгә,
- Малығыҙ артһын көҙгә, Науруз мөбәрәк булһын.
Алып барыусы: әйҙәгеҙ дуҫар, бергә йыйылғанда күңел асайыҡ, йырлайыҡ, бейейек. Әйҙәгеҙ “Йәшерәм яулыҡ” уйнайыҡ.
1-Ҡыҙ:
-Уйын менән мауығып Науырызбикә тураһында оноттоҡ түгелме? Наурузбикәһеҙ байрам була мы ни?
2-Ҡыҙ:
Ҡыш бабай менән бәхәсләшеп, ерҙе йәшәртмәк булып ҡырҙа йөрөйҙөр, эҙләргә кәрәк.
Малай: Нишләй ҡыш бабай һуңлай икән? Әйҙәгеҙ бергәләп саҡырайыҡ.
Бергә: Ҡыш бабай, Ҡыш бабай! Һин ҡайҙа? Ҡарһылыуҙа күренмәй. Науризбикә һеҙҙең тирәлә күренмәйме?
Ҡыш бабай:
- О –һо – һо! Улдарым, ҡыҙҙарым! Мин алыҫҡа китергә йыйынам. Ҡарһлыуҙа минең менән. Һеҙҙең яҡтарҙан бер ҙә киткем килмәһә лә сигенергә тура килә. Наурузбикә бик көслө, дәртле. Ҡояш менән икәүләп көндөҙ миңә күҙ асырға ла ирек бирмәйҙәр. Батшалыҡты ҡыйын булһа ла Наурузбикәгә бирергә тура килә. Ул хәҙер килеп етер. Уның өлгөрмәгән ере юҡ. Минәндә теләгеҙ аҡ юл үҙенә. Хушығыҙ!
Алып барыусы: Үҙе килер булғас, бейеп күңел асайыҡ (малайҙар бейеүе башҡарыла)
Алып барыусы: Әйҙәгеҙ Наурузбикәне саҡырайыҡ!
Бергә:
- Наурузбикә, Наурузбикә,
- Нур биреүсе Нурбикә,
- Гөл биреүсе Гөлбикә
- Сылтырбикә, Яҙбикә.
- Кил беҙгә, кил беҙгә!
Өшөтәм уйыны.
- Ана Наурызбикәнең тауышыла ишетелә.Минәндә аҡ юл теләгеҙ үҙенә. Хушығыҙ!
Өләсәй:
-Хуш киләһең , Наурузбикә!
Наурызбикә:
- Һаумыһығыҙ улдарым, ҡыҙҙарым. Сәләм һеҙгә яҙғы ҡояштан. Көн менән төн тигеҙләшкән ваҡытта балаларым кешеләргә бәхет теләгеҙ. Бер – берегеҙгә яғымлы булығыҙ. Тәнегеҙгә сихәт , күңелегеҙгә изгелек хисе тулыр.
Эльмира:
- Әйҙәгеҙ Наурузбикә менән бейеп алайыҡ.
( бейеү Яҙ килә).
Наурызбикә:
-Э-э-эй афариндар, бигерәк матур бейенегеҙ.Балала
- Әгәр 1 мартта йылы булып, тамсы тамһа, ҡар тиҙ китәр.
- Март башында турғай эсерлек һыу булһа , йыл яҡшы килер.
- 25 мартта ямғыр яуһа, арыш игене уңыр.
Өләсәй:
Наурызбикә беҙ йомаҡта сисә беләбеҙ:
Балалар : әйе
Инәй. Ярай улай булғас, тыңлағыҙ.
Бабайым килә ҡағынып,
Аҡ толобон ябынып.
Был кем була инде?
2-се ҡыҙ. Ҡыш була инәй.
Инәй. Дөрөҫ ҡыҙым.
йәй ҙә егет, ҡыш та егет,
йөрөй йәшел кейем кейеп.
1-се ҡыҙ. Шыршы, йәшел шыршы.
Инәй. Һай афарин, балам, дөрөҫ!
Ишектән керә, түргә уҙа,
Ҡулһыҙ һүрәт төшөрә,
Телһеҙ тешләй.
3-сө ҡыҙ. Һалҡын була был.
Инәй. Дөрөҫ, ҡыҙым тап шулай.
Йәшенле ямғыр етте,
Күккә көйәнтә элде.
Кем яуап тиҙерәк табыр,
Ул нимә була
1-се ҡыҙ. Йәйғор
Инәй. Ай алла, дөп дөрөҫ.
Утта янмай, һыуҙа батмай,
Тышта таш була,
Өйгә инһә, һыу була.
4-се ҡыҙ. Боҙ, боҙ, әйеме, инәй?
Инәй. Тамсылап ҡына тамһа ла ,
Бөтә ерҙе һуғара.
Арағыҙҙа кем тапҡыр
Исеме уның……
1-се ҡыҙ. ямғыр, ҡыш, инәй, шулаймы?
Наурызбикә:
-Бигерәк елгерҙәр икән, яуаптарын дөрөҫ әйттеләр.
Кирелә, кирелә урман эйәһе килеп инә. Ҡулында тубырсыҡтар менән кәрзин.
Урман эйәһе:
- Ниндәй тауыш ул. Тамле генә төштәр күреп йоҡлап ята инем ҡысҡырышып уяттығыҙ.
Наурызбикә:
- Беҙҙә Урман эйәһе Науруз байрамы. Балалар менән уйнайбыҙ , йырлайбыҙ, бейейбеҙ.
Урман эйәһе:
- Ыста минеңдә уйнағым килә. (тубырсыҡтар мн уйын).
- Бигерәк шәп малайҙар һәм ҡыҙлар булып сыҡтылар.
Өләсәй:
-улар ней яҙ тураһында йырҙа беләләр.
Йыр
Урман эйәһе:
- Һеҙҙең менән күңелле лә ул, миңә китер кәрәк.Урманда ағастарҙы, йәнлектәрҙе, ҡоштарҙы ҡарап сығайым. Һыуыҡ бабай өшөтмәгән микән. Ярай һау булығыҙ балалар, Наурузбикә, өләсәй.
(сығып китә)
Өләсәй:
- әйе шул Урман эйәһе һинең эшең күп. Ә беҙ балалар менән тәбиғәтте һаҡларбыҙ :йылғаларҙы таҙа тоторбоҙ, ағастар ултыртырбыҙ.
Наурузбикә:
-миндә барығыҙға ла иҫәнлек – һаулыҡ теләйем, донъялар тыныс булһын, зәңгәр күгебеҙҙе ҡара болоттар ҡапламаһын. Урман эйәһе менән миндә юлға сығайым
Урман эйәһе, Наурузбикә:
-Ярай һау булығыҙ балалар, өләсәй.
(сығып китәләр).
Өләсәй:
- Э-э-эй балаҡайларым самауырым ҡайнап киткән әйҙәгеҙ инеп сәй эсеп алайыҡ.
Поделиться:


text:
18 октябрь
18 октябрь — григориан стиле буйынса йылдың 291-се көнө (кәбисә йылында 292-се). Йыл аҙағына тиклем 74 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
Милли[үҙгәртергә | вики-тексты үҙгәртергә]
- Әзербайжан — Бойондороҡһоҙлоҡ көнө.
- Ҡалмыҡ Республикаһы — Республика көнө.
- АҠШ — Аляска көнө.
Тарихи ваҡиғалар[үҙгәртергә | вики-тексты үҙгәртергә]
- 1667 — Бруклин ҡалаһына нигеҙ һалына.
- 1723 — Крондштадт ҡәлғәһенә нигеҙ һалына.
- 1867 — Аляска Рәсәйҙән АҠШ-ҡа күсә.
- 1892 — Беренсе коммерция телефон линияһы үткәрелә.
- 1914 — Бер Һыу аҫты кәмәһе икенсе һыу аҫты кәмәһе тарафынан тәүге тапҡыр батырыла.
- 1920 — Мәскәүҙең Матбуғат йортонда пролетар яҙыусыларҙың I Бөтөн Рәсәй съезы асыла.
- 1921 — Рәсәй составында Ҡырым автономияһы ойошторола, ул 1945 йылда Ҡырым өлкәһе итп үҙгәртелә, 1954 йылда Украина ССР-ы составында, 1991 йылдан- Ҡырым Автономиялы Республикаһы. 2014 йылдың 18 мартынан Рәсәй Федерацияһының Ҡырым Республикаһы.
- 1922 — Британияның «BBC» радио корпорацияһы эш башлай.
- 1941 — Токиола совет разведчигы Рихард Зорге ҡулға алына.
- 1991 — СССР Юғары Советы Президиумының һуңғы ултырышы үткәрелә.
Был көндө тыуғандар[үҙгәртергә | вики-тексты үҙгәртергә]
- 1738 — Андрей Боло́тов, урыҫ яҙыусыһы, ғалим-ботаник, Рәсәй Империяһында агрономия фәненә нигеҙ һалыусыларҙың береһе.
- 1799 — Кристиан Фридрих Шёнбейн, химик элемент озон газын асҡан һәм уға исем биргән нимес химигы.
- 1847— Александр Лоды́гин, Рәсәй Империяһы электр технигы, лампочка уйлап табыусыларҙың береһе.
- 1859 — Анри Бергсон, француз философ-идеалисы, әҙәбиәт буйынса 1927 йылғы Нобель премияһы лауреаты («Творческая эволюция», «Материя и память»).
- 1893 — Владимир Владоми́рский, белорус совет театр һәм кино актёры, СССР-ҙың халыҡ артисы (1955).
- 1894 — Юрий Тынянов, урыҫ совет яҙыусыһы, драматург, әҙәбиәт белгесе һәм тәнҡитсе.
- 1901 — Владимир Захаров, совет композиторы, дирижер, СССР-ҙың халыҡ артисы (1944).
- 1908 — Николай Каманин, совет осоусыһы һәм хәрби эшмәкәре, авиация генерал-полковнигы, тәүге Советтар Союзы Геройҙарының береһе (1934), Бөйөк Ватан һуғышында һәм Еңеү парадында ҡатнашыусы.
- 1922 — Әнүәр Ғөбәйҙуллин, татар совет театр актёры, Татар АССР-ының халыҡ артисы (1983).
- 1925 — Фазыл Фасиев, татар телсе-ғалимы, тәржемәсе, 1983 йылда Ҡол Ғәлиҙең «Ҡисса-и-Йософ» — («Йософ китабы»)н татар телендә баҫтырып сығарыусы.
- 1929 — Хәкимйән Зарипов, башҡорт совет яҙыусыһы, драматург, юрист, БАССР-ҙың атҡаҙанған мәҙәниәт хеҙмәткәре (1990), Мифтахетдин Аҡмулла исемендәге премия лауреаты (1999).
- 1934 — Кир Булычёв, урыҫ совет яҙыусыһы (фантаст), ғалим, СССР-ҙың Дәүләт премияһы лауреаты (1982).
- 1952 — Рәйлә Аҙнаҡаева, йырсы, Башҡортостан Республикаһының халыҡ артисы (1992)
- 1959 — Сергей Доренко, Рәсәй журналисы.
- 1960 — Жан-Клод Ван Дамм, Америка актёры, сценарист и кинорежиссёр (төп исеме Жан-Клод Камилл Франсуа Ван Варенберг, сығышы менән Бельгиянан).
- 1973 — Сергей Безруков, Рәсәй актёры.
Был көндө үлгәндәр[үҙгәртергә | вики-тексты үҙгәртергә]
- 1871 — Чарльз Бэббидж, инглиз математигы.
- 1931 — Томас Алва Эдисон, Америка уйлап табыусыһы.
- 1942 — Михаил Нестеров, Рәсәй Империяһы һәм Совет рәссамы, РСФСР-ҙың атҡаҙанған сәнғәт эшмәкәре, Өфөлә тыуған.
- 1990 — Пётр Федосе́ев, совет философы, социолог һәм йәмәғәт эшмәкәре, 1946 йылдан СССР Фәндәр Академияһы ағза-корреспонденты, 1960 йылдан — академигы, Социалистик Хеҙмәт Геройы (1978), Ленин премияһы лауреаты (1983).
- 2005 — Александр Яковлев, совет һәм Рәсәй сәйәсмәне, ғалим, публицист, Рәсәй Фәндәр академияһы академигы, СССР-ҙа «үҙгәртеп ҡороу» (урыҫса «перестройка») сәйәсәтен башлаусыларҙың береһе, Бөйөк Ватан һуғышында ҡатнашыусы.


text:
Башҡортостан тауарҙары экспортының 87 процентын минераль продукттар тәшкил итә
ӨФӨ, 2015 йыл, 13 март. /«Башинформ» мәғлүмәт агентлығы, Эльвира Латипова/.
2014 йылда Башҡортостанда 12,7 миллиард долларлыҡ продукция экспортҡа сығарылған, был 2013 йылғы күрһәткестән 4,2 процентҡа кәмерәк. Республиканың Иҡтисади үҫеш министрлығы мәғлүмәттәре буйынса, экспорттың 86,6 проценты минераль продукттарға тура килә. Машиналар, ҡорамалдар һәм транспорт саралары экспорттың — 5,8, химия сәнәғәте продукцияһы, каучук 5 процент тәшкил итә.
Импорт күләме — 1 миллиард доллар (2013 йылға минус 4,1 процент). Уның структураһында машиналар эшләү тауарҙары өҫтөнлөк итә. Импорттың сирек өлөшө тиерлек (23,4 процент) — химия сәнәғәте продукцияһы, каучук, 8,4 проценты — металл һәм унан яһалған әйберҙәр.
Республиканың Иҡтисади үҫеш министрлығында нефткә хаҡтарҙың төшөүе һөҙөмтәһендә тауарҙарын сит илгә сығарыусыларҙың табышы кәмеүен билдәләйҙәр.


text:
Башҡорт дәүләт аграр университетында ҡунаҡ көтәләр
Башҡорт дәүләт аграр университеты 14-16 октябрҙә үтәсәк “Мәғариф. Инновациялар. Экология” Халыҡ–ара ғилми-ғәмәли конференцияһына әҙерләнә.
Уның эшендә БДБ, Германия, Дания, Нидерланд ғалимдары һәм фермерҙары, шулай уҡ Германияның фермер хужалыҡтарында әҙерлек үткән Рәсәй аграр юғары уҡыу йорттары вәкилдәре ҡатнашасаҡ.
Конференцияла юғары уҡыу йорттары араһында хеҙмәттәшлек, агросәнәғәт производствоһындағы инновациялар һәм ауыл хужалығы юғары уҡыу йорттарын тамамлаусы белгестәрҙе үҙебеҙҙә һәм сит илдәрҙә эшкә урынлаштырыу мәсьәләләре ҡараласаҡ.


text:
Күмертауҙа беренсе Әсәләр форумы үтте
Күмертауҙа ҡалалағы беренсе Әсәләр форумы үтте. Унда учреждение һәм предприятиелар етәкселәре, педагогтар, табиптар ҡатнашты. Форум алдынан ҡатнашыусылар өсөн консультация үҙәгенең эше ойошторолдо. Белгестәр ҡатын-ҡыҙҙарға юридик, әсәлек, ғаилә һәм балалыҡ мәсьәләләре буйынса консультациялар бирҙе.
— Әсә-ҡатын-ҡыҙ, ғаилә усағын һаҡлаусының роле һәр ваҡыт баһалап бөткөһөҙ булды һәм булып ҡала, — тип билдәләне ҡала хакимиәте башлығы Борис Беляев, форумда ҡатнашыусыларҙы сәләмләп. — Тормошобоҙ мәғәнәһе – ул балалар табыу һәм уларҙы тәрбиәләү, кешелекте дауам итеү.
Борис Беляев үҙенең сығышында Күмертау үҫеше перспективаларына иғтибар йүнәлтте, балалар табыу һәм уларҙы тәрбиәләү өсөн уңайлы шарттар булдырыу, ауыр хәлдә ҡалған ғаиләләр һәм балаларға ярҙам итеү буйынса ниндәй саралар күрелеүе тураһында һөйләне.
Форумда ғаилә, әсәлек һәм балалыҡ өлкәһендәге дәүләт һәм муниципаль сәйәсәткә, ҡатын-ҡыҙҙар һаулығын һаҡлауға, күп балалы һәм баланы тәрбиәгә алған ғаиләләрҙә балалар тәрбиәләүгә ҡағылышлы көнүҙәк мәсьәләләр тикшерелде. Форумда ҡатнашыусылар 15-16 ноябрҙә Өфөлә үтәсәк Бөтә Рәсәй Әсәләр форумына делегаттар һайланы.
Ҡала Форумы тыуыу тураһында таныҡлыҡ тапшырыу тантанаһы менән тамамланды. Ҡала башлығы Кабановтар һәм Чекеневтар ғаиләләрен балалары тыуыуы менән ҡотланы һәм ата-әсәләр менән сабыйҙарға сәләмәтлек, бәхет теләне.


text:
Хөкүмәттә кешеләрҙең һыуҙа именлеген тәьмин итеү мәсьәләләре тикшерелде
БР Хөкүмәте йортонда БР Хөкүмәте Премьер-министры урынбаҫары Рафаил Диваев рәйеслегендә Ғәҙәттән тыш хәлдәр һәм янғын хәүефһеҙлеген тәьмин итеү буйынса хөкүмәт комиссияһы ултырышы үткәрелде. Кәңәшмә темаһы — кешеләрҙең именлеге һәм һыуҙа ҡотҡарыуҙы ойоштороу.
— Һуңғы ете йылда кешеләрҙең һыу объекттарында һәләк булыуы кәмей бара. Өфөлә был күрһәткес 10 тапҡырға кәмене, — тип белдерҙе Рәсәй Ғәҙәттән тыш хәлдәр министрлығының БР буйынса Баш идаралығы етәксеһе урынбаҫары Сергей Карась. — Был иҫкәртеү эше һәм ҡотҡарыу көстәрен һәм сараларын аныҡ ойоштороу бик һөҙөмтәле булыуы мөмкинлеге хаҡында һөйләй.
Былтыр һыуҙа иң күп һәләк булыусылар Краснокама, Дәүләкән, Өфө райондарына тура килде. Бының объектив сәбәптәре бар: кешеләрҙе Ағиҙелдең түбәнге яғы һәм Кама йылғаһы йәлеп итә, Асылыкүл бөтә республиканан һәм башҡа урындарҙан туристар күмәкләп йыйылған урын булып тора, ә миллиондан ашыу кеше йәшәгән Өфөгә ял итеү өсөн ҡаланан ситкә сығыу хәйерлерәк. Был муниципаль райондар башлыҡтарын күмәкләп ял итеү урындарында кешеләрҙең именлеген тәьмин итеү өсөн уларҙың райондарында ниндәй саралар күрелеүе хаҡында һөйләү өсөн ултырышҡа саҡырҙылар.
— Бөгөнгә беҙ 34 эҙләү-ҡотҡарыу эштәре үткәрҙек, һәм 11 кешене ҡотҡарҙыҡ. Ләкин шул уҡ ваҡытта водолаздарыбыҙ 23 мәйетте һыу төбөнән күтәрҙе. Был һыу инеү миҙгеле башланып ҡына торған осорҙа бик күп, — тине БР авария-ҡотҡарыу хеҙмәте начальнигы Владимир Телешов. — Республикала 11 водолаз станцияһы эшләй, уларҙың базаһында мобиль эҙләү-ҡотҡарыу төркөмдәре төҙөлгән.
Рәсәй Ғәҙәттән тыш хәлдәр министрлығының БР буйынса Баш идаралығы мәғлүмәттәренә ҡарағанда, 2010 йыл башынан алып республикала 44 кеше һыуҙа батып һәләк булды, шуларҙан дүртәүһе бала һәм бер ҡатын-ҡыҙ. Һәләк булыусыларҙың күбеһе иҫерек килеш һыуға ингән.


text:
Фото:
Стәрлетамаҡ халҡын Еңеү салюты көтә
Фото:
Стәрлетамаҡ халҡы бөгөн Еңеү салютын түҙемһеҙләнеп көтә. Байрам саралары бында иртән үк башланды. Ленин проспектында ҡул эштәре ижады, живопись һәм фотоһүрәттәрҙән күргәҙмә асылды, шулай уҡ шашка турниры старт алды. Ҡаланың ижади коллективтары Ленин проспекты буйлап, «Ашҡаҙар» ҡунаҡханаһынан алып «Мәңгелек ут» мемориаль комплексына тиклем, театрлаштырылған тамаша менән үтте.
Бынан тыш, ҡала халҡын бөгөн тағы бик күп байрам саралары көтә: Еңеү Кубогына спорт ориентирлауы буйынса республика ярыштары, Совет биҫтәһендә «Салют, Еңеү!» ихата байрамы, «Стерлитамакский рабочий» гәзите бүләктәренә традицион 59-сы еңел атлетика эстафетаһы, Ҡала мәҙәниәт һарайы алдындағы майҙанда үҙешмәкәр коллективтар концерты, Г.К.Жуков исемендәге скверҙа сәскәләр һалыу тантанаһы, яугир-интернационалистар стелаһы янында ҡаланың хор коллективтары концерты, «М-Радио» радиостанцияһының йәштәр өсөн киске күңел асыу программаһы, ҡаланың башҡа майҙандарындағы саралар.
«Пионер» кинотеатрында байрам уңайынан теләге булғандарҙың барыһына ла «Летят журавли» кинофильмы бушлай күрһәтеләсәк, ул 16 сәғәттә башлана. Байрам Ҡала мәҙәниәт һарайы алдындағы майҙанда төнгө 11-ҙә вәғәҙә ителгән салют менән тамамланасаҡ.


text:
"Ҡатын-ҡыҙ – йыл директоры" конкурсына Башҡортостандан ете эшҡыуар барасаҡ
Март башында Мәскәүҙә “Ҡатын-ҡыҙ – йыл директоры” XIII Бөтә Рәсәй конкурсының федераль этабы үтәсәк. Унда Башҡортостандан ноябрҙә Өфөлә үткән төбәк этабында еңеүсе ете эшҡыуар ҡатнашасаҡ.
Республикабыҙҙан конкурсҡа түбәндәгеләр барасаҡ: төп номинация — «Бизнес корифейы»нда еңеүсе «Домовенок» балалар кафеһы селтәре директоры (Өфө) Римма Еникеева; «Неон» яуаплылығы сикләнгән йәмғиәте етәксеһе (Өфө) Наталья Денисова; «РегионОпт» яуаплылығы сикләнгән йәмғиәте директоры (Стәрлетамаҡ) Елена Матвеева; Өфөнән шәхси эшҡыуар Наталья Евдокимова («Каменная россыпь» магазины); «Байрам» һатыу селтәре идара итеүсеһе (Өфө) Светлана Мирғәлиева; ИСТРА Мәғариф мәғлүмәт технологиялары үҙәге директоры (Стәрлетамаҡ) Тамара Кудрейко; «Башсахаювелир» яуаплылығы сикләнгән йәмғиәте генераль директоры, «Йыл меценаты» тип танылған Гөлсөм Ҡорбанова.
— Конкурсанттарыбыҙ илебеҙ баш ҡалаһынан лайыҡлы наградалар килтерер, тип ышанабыҙ, — тине Башҡортостандың Эшҡыуар ҡатын-ҡыҙҙар ассоциацияһы рәйесе Алла Кузьмина. — Был конкурста беҙ йыл һайын ҡатнашабыҙ. Ассоциация ойошторолғандан алып 17 йыл эсендә 100-ҙән ашыу ҡатын-ҡыҙыбыҙ "Ҡатын-ҡыҙ — йыл директоры" Бөтә Рәсәй конкурсы лауреаты булды, уларҙан 43-ө миҙалға лайыҡ булды, 14 еңеүсебеҙ исемле миҙал алды, өсәүһенә "Рәсәйҙең атҡаҙанған директоры" исеме бирелде.


text:
Фото:
Баш ҡалала Дәүләт Думаһы депутаты Владимир Поцяпун граждандарҙы ҡабул итте
Фото:
Дәүләт Думаһы депутаты, «Берҙәм Рәсәй» партияһы фракцияһы ағзаһы Владимир Поцяпун «Берҙәм Рәсәй» партияһы рәйесе Дмитрий Медведевтың Өфөләге төбәк йәмәғәт ҡабул итеү бүлмәһендә граждандар менән осрашты. Депутатҡа төрлө мәсьәләләр буйынса мөрәжәғәт иттеләр. Осрашыуҙа төҙөлөш, юл хужалығы, медицина кеүек төрлө тармаҡтарҙа илдә булдырылған инновацион эшләнмәләрҙе ҡулланыу буйынса тәҡдимдәр әйтелде, вазифалы кешеләрҙең эшмәкәрлегенә ялыуҙар ҙа булды.
— Халыҡ менән туранан-тура аралашыу ай һайын ойошторола. Граждандар шәхси, шулай уҡ дөйөм характерҙағы мәсьәләләр буйынса мөрәжәғәт итә. Әлбиттә, был һорауҙарҙы тикшереү – ҙур яуаплылыҡ. Шуға күрә һәр мөрәжәғәт ентекле тикшерелә. Бер һорау ҙа иғтибарһыҙ һәм яуапһыҙ ҡалмай, — тип билдәләне Владимир Поцяпун осрашыу аҙағында.